title: 2008/579/ES: Rozhodnutie Rady zo 16. júna 2008 o podpísaní a uzavretí Medzinárodnej dohody o káve z roku 2007 v mene Európskeho spoločenstva

text:
               15.7.2008

               SK

               Úradný vestník Európskej únie

               L 186/12

         ROZHODNUTIE RADY
   zo 16. júna 2008
   o podpísaní a uzavretí Medzinárodnej dohody o káve z roku 2007 v mene Európskeho spoločenstva
   (2008/579/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 prvým pododsekom,
   so zreteľom na návrh Komisie,
   keďže:

               (1)

               Medzinárodná rada kávy schválila text Medzinárodnej dohody o káve z roku 2007 rezolúciou č. 431 z 28. septembra 2007.

               (2)

               Medzinárodná dohoda o káve z roku 2007 bola dojednaná, aby nahradila Medzinárodnú dohodu o káve z roku 2001, ktorej platnosť bola predĺžená do 30. septembra 2008.

               (3)

               Medzinárodná dohoda o káve z roku 2007 je otvorená na podpis a uloženie listín o ratifikácii, prijatí alebo schválení do 31. augusta 2008.

               (4)

               Spoločenstvo je členom Medzinárodnej dohody o káve z roku 2001, a preto je v jeho záujme schváliť Medzinárodnú dohodu o káve z roku 2007, ktorá ju nahrádza,

         ROZHODLA TAKTO:
   Článok 1
   Týmto sa v mene Spoločenstva schvaľuje Medzinárodná dohoda o káve z roku 2007.
   Text dohody je pripojený k tomuto rozhodnutiu.
   Článok 2
   Predseda Rady sa týmto poveruje určiť osobu(-y) splnomocnenú(-é) podpísať dohodu a uložiť schvaľovaciu listinu v mene Spoločenstva spolu s vyhlásením pripojeným k tomuto rozhodnutiu do 31. augusta 2008.
   Článok 3
   Toto rozhodnutie sa uverejní v Úradnom vestníku Európskej únie.

      V Luxemburgu 16. júna 2008

            Za Radu

            predseda

         D. RUPEL

    ---documentbreak---

               15.7.2008

               SK

               Úradný vestník Európskej únie

               L 186/13

         PREKLAD
   MEDZINÁRODNÁ DOHODA O KÁVE Z ROKU 2007
   OBSAH
   Článok
   Preambula
   KAPITOLA I –   CIELE

               1

            Ciele
         KAPITOLA II –   VYMEDZENIE POJMOV

               2

            Vymedzenie pojmov
         KAPITOLA III –   VŠEOBECNÉ ZÁVÄZKY ČLENOV

               3.

            Všeobecné záväzky členov
         KAPITOLA IV –   ČLENSTVO

               4.

            Členstvo v organizácii

               5.

            Skupinové členstvo
         KAPITOLA V –   MEDZINÁRODNÁ ORGANIZÁCIA KÁVY

               6.

            Sídlo a štruktúra Medzinárodnej organizácie kávy

               7.

            Výsady a imunity
         KAPITOLA VI –   MEDZINÁRODNÁ RADA KÁVY

               8.

            Zloženie Medzinárodnej rady kávy

               9.

            Právomoci a funkcie rady

               10.

            Predseda a podpredseda rady

               11.

            Zasadnutia rady

               12.

            Hlasy

               13.

            Postup hlasovania v rade

               14.

            Rozhodnutia rady

               15.

            Spolupráca s inými organizáciami

               16.

            Spolupráca s mimovládnymi organizáciami
         KAPITOLA VII –   VÝKONNÝ RIADITEĽ A ZAMESTNANCI

               17.

            Výkonný riaditeľ a zamestnanci
         KAPITOLA VIII –   FINANCIE A SPRÁVA

               18.

            Výbor pre financie a správu

               19.

            Financie

               20.

            Stanovenie správneho rozpočtu a určovanie príspevkov

               21.

            Platba príspevkov

               22.

            Zodpovednosť

               23.

            Audit a zverejnenie účtovnej uzávierky
         KAPITOLA IX –   PROPAGÁCIA A VÝVOJ TRHU

               24.

            Odstraňovanie prekážok pre obchod a spotrebu

               25.

            Propagácia a vývoj trhu

               26.

            Opatrenia týkajúce sa spracovanej kávy

               27.

            Zmesi a náhradky
         KAPITOLA X –   PROJEKTOVÉ ČINNOSTI ORGANIZÁCIE

               28.

            Vypracúvanie a financovanie projektov
         KAPITOLA XI –   SÚKROMNÝ SEKTOR KÁVY

               29.

            Poradný výbor súkromného sektora

               30.

            Svetová konferencia o káve

               31.

            Poradné fórum o financiách sektora kávy
         KAPITOLA XII –   ŠTATISTICKÉ INFORMÁCIE, ŠTÚDIE A PRIESKUMY

               32.

            Štatistické informácie

               33.

            Osvedčenia o pôvode

               34.

            Štúdie, prieskumy a správy
         KAPITOLA XIII –   VŠEOBECNÉ USTANOVENIA

               35.

            Príprava novej dohody

               36.

            Udržateľný sektor kávy

               37.

            Životná úroveň a pracovné podmienky
         KAPITOLA XIV –   KONZULTÁCIE, SPORY A SŤAŽNOSTI

               38.

            Konzultácie

               39.

            Spory a sťažnosti
         KAPITOLA XV –   ZÁVEREČNÉ USTANOVENIA

               40.

            Podpis a ratifikácia, prijatie alebo schválenie

               41.

            Predbežné uplatňovanie

               42.

            Nadobudnutie platnosti

               43.

            Pristúpenie

               44.

            Výhrady

               45.

            Dobrovoľné odstúpenie

               46.

            Vylúčenie

               47.

            Vyrovnanie účtov s odstupujúcimi alebo vylúčenými členmi

               48.

            Doba platnosti dohody, jej predĺženie a ukončenie

               49.

            Zmena a doplnenie

               50.

            Doplňujúce a prechodné ustanovenie

               51.

            Autentické znenia dohody

               PRÍLOHA

            Prepočítavacie koeficienty pre praženú, bezkofeínovú, tekutú a rozpustnú kávu podľa Medzinárodnej dohody o káve z roku 2001
         MEDZINÁRODNÁ DOHODA O KÁVE Z ROKU 2007
   PREAMBULA
   VLÁDY, KTORÉ SÚ STRANAMI TEJTO DOHODY,
   uznávajúc mimoriadnu dôležitosť kávy pre hospodárstva mnohých krajín, ktoré sú do značnej miery závislé od tejto komodity, pokiaľ ide o ich príjmy z vývozu a dosiahnutie ich cieľov v oblasti sociálneho a hospodárskeho rozvoja;
   uznávajúc dôležitosť sektora kávy pre živobytie miliónov ľudí, najmä v rozvojových krajinách, a majúc na pamäti, že výroba v mnohých týchto krajinách sa opiera o malé rodinné hospodárstva;
   uznávajúc príspevok udržateľného sektora kávy k dosiahnutiu medzinárodne dohodnutých rozvojových cieľov vrátane rozvojových cieľov tisícročia, najmä v súvislosti s odstraňovaním chudoby;
   uznávajúc potrebu podporovať udržateľný rozvoj sektora kávy, ktorý vedie k zvýšeniu zamestnanosti a príjmov, ako aj k lepšej životnej úrovni a pracovným podmienkam v členských krajinách;
   berúc do úvahy, že úzka medzinárodná spolupráca vo veciach kávy, vrátane medzinárodného obchodu, môže podporiť hospodársky diverzifikovaný globálny sektor kávy, hospodársky a sociálny rozvoj krajín vyrábajúcich kávu, rozvoj výroby a spotreby kávy a zlepšené vzťahy medzi krajinami vyvážajúcimi a dovážajúcimi kávu;
   berúc do úvahy, že spolupráca medzi členskými krajinami, medzinárodnými organizáciami, súkromným sektorom a všetkými ďalšími zainteresovanými stranami môže prispieť k rozvoju sektora kávy;
   uznávajúc, že zlepšený prístup k informáciám týkajúcim sa kávy a trhové stratégie riadenia rizík môžu prispieť k tomu, aby sa zabránilo nevyváženosti vo výrobe a spotrebe kávy, ktorá môže zapríčiniť výraznú nestálosť trhu, čo môže poškodiť tak výrobcov, ako aj spotrebiteľov, a
   zdôrazňujúc výhody získané z medzinárodnej spolupráce, ktorá bola výsledkom realizácie medzinárodných dohôd o káve z rokov 1962, 1968, 1976, 1983, 1994 a 2001,
   sa dohodli takto:
   KAPITOLA I
   CIELE
   Článok 1
   Ciele
   Cieľom tejto dohody je posilniť globálny sektor kávy a presadzovať jeho udržateľné rozširovanie v trhovom prostredí v prospech všetkých účastníkov v tomto sektore:

               1.

               podporovaním medzinárodnej spolupráce vo veciach kávy;

               2.

               poskytnutím fóra na konzultácie vo veciach kávy medzi vládami a so súkromným sektorom;

               3.

               nabádaním členov, aby rozvíjali udržateľný sektor kávy z hospodárskeho, sociálneho a environmentálneho hľadiska;

               4.

               poskytnutím fóra na konzultácie v snahe dosiahnuť porozumenie, pokiaľ ide o štrukturálne podmienky na medzinárodných trhoch a dlhodobé trendy vo výrobe a spotrebe, ktoré vyvažujú ponuku a dopyt a vedú k cenám spravodlivým tak pre spotrebiteľov, ako aj pre výrobcov;

               5.

               umožnením rozšírenia a transparentnosti medzinárodného obchodu so všetkými druhmi a formami kávy a presadzovaním odstránenia prekážok pre obchod;

               6.

               zhromažďovaním, šírením a uverejňovaním ekonomických, technických a vedeckých informácií, štatistických údajov a štúdií, ako aj výsledkov výskumu a vývoja vo veciach kávy;

               7.

               podporovaním rozvoja spotreby a trhov všetkých druhov a foriem kávy, a to aj v krajinách vyrábajúcich kávu;

               8.

               rozvíjaním, hodnotením a získavaním financií pre projekty, ktoré prinášajú prospech členom a svetovej ekonomike v oblasti kávy;

               9.

               podporovaním kvality kávy s cieľom zvýšiť spokojnosť spotrebiteľov a prospech pre výrobcov;

               10.

               nabádaním členov, aby rozvíjali príslušné postupy potravinovej bezpečnosti v sektore kávy;

               11.

               podporovaním programov odbornej prípravy a informačných programov, ktoré majú pomôcť pri transfere technológií týkajúcich sa kávy členom;

               12.

               nabádaním členov, aby rozvíjali a uplatňovali stratégie zvyšovania schopnosti miestnych komunít a malých poľnohospodárov profitovať z výroby kávy, čo môže prispieť k zmierneniu chudoby, a

               13.

               uľahčením dostupnosti informácií o finančných nástrojoch a službách, ktoré môžu pomôcť výrobcom kávy, vrátane prístupu k úverom, a metód riadenia rizík.

         KAPITOLA II
   VYMEDZENIE POJMOV
   Článok 2
   Vymedzenie pojmov
   Na účely tejto dohody:

               1.

                  Káva znamená bôby alebo bobule kávovníka, pergamenové, zelené alebo pražené, a zahŕňa mletú, bezkofeínovú, tekutú alebo rozpustnú kávu. Rada čo najskôr po nadobudnutí platnosti tejto dohody a následne opäť v trojročných intervaloch preskúma prepočítavacie koeficienty pre druhy kávy uvedené v písmenách d), e), f) a g). Po týchto preskúmaniach rada stanoví a uverejní príslušné prepočítavacie koeficienty. Pred prvým preskúmaním, a ak rada nebude schopná dospieť k rozhodnutiu v tejto veci, uplatnia sa prepočítavacie koeficienty použité v Medzinárodnej dohode o káve z roku 2001, ktoré sú uvedené v prílohe k tejto dohode. V súlade s týmito ustanoveniami majú uvedené termíny tento význam:

                           a)

                              zelená káva znamená všetku kávu vo forme bôbov bez šupky pred pražením;

                           b)

                              sušená kávová bobuľa znamená sušený plod kávovníka; na zistenie ekvivavalentu sušenej kávovej bobule k zelenej káve treba vynásobiť čistú hmotnosť sušenej kávovej bobule koeficientom 0,50;

                           c)

                              pergamenová káva znamená zelený kávový bôb obsiahnutý v pergamenovej šupke; na zistenie ekvivavalentu pergamenovej kávy k zelenej káve treba vynásobiť čistú hmotnosť pergamenovej kávy koeficientom 0,80;

                           d)

                              pražená káva znamená zelenú kávu upraženú v ľubovoľnej miere a zahŕňa mletú kávu;

                           e)

                              bezkofeínová káva znamená zelenú, praženú alebo rozpustnú kávu, z ktorej bol vyextrahovaný kofeín;

                           f)

                              tekutá káva znamená vo vode rozpustné pevné granule získané z praženej kávy a uvedené do kvapalnej formy a

                           g)

                              rozpustná káva znamená sušené vo vode rozpustné pevné granule získané z praženej kávy.

               2.

                  Vrece znamená 60 kilogramov alebo 132,276 libry zelenej kávy; tona znamená hmotnosť 1 000 kilogramov alebo 2 204,6 libry a libra znamená 453,597 gramu.

               3.

                  Kávový rok znamená obdobie jedného roka od 1. októbra do 30. septembra.

               4.

                  Organizácia znamená Medzinárodnú organizáciu kávy a rada znamená Medzinárodnú radu kávy.

               5.

                  Zmluvná strana znamená vládu, Európske spoločenstvo alebo ktorúkoľvek medzivládnu organizáciu uvedenú v článku 4 ods. 3, ktorá uložila listinu o ratifikácii, prijatí, schválení alebo predbežnom vykonávaní tejto dohody v súlade s ustanoveniami článkov 40, 41 a 42 alebo k nej pristúpila v súlade s ustanoveniami článku 43.

               6.

                  Člen znamená zmluvnú stranu.

               7.

                  Vyvážajúci člen alebo vyvážajúca krajina znamená člena, resp. krajinu, ktorý/ktorá je čistým vývozcom kávy, to znamená člena alebo krajinu, ktorého/ktorej vývozy presahujú jeho/jej dovozy.

               8.

                  Dovážajúci člen alebo dovážajúca krajina znamená člena, resp. krajinu, ktorý/ktorá je čistým dovozcom kávy, to znamená člena alebo krajinu, ktorého/ktorej dovozy presahujú jeho/jej vývozy.

               9.

                  Rozdelená väčšina hlasov znamená hlasovanie vyžadujúce 70 alebo viac percent hlasov prítomných a hlasujúcich vyvážajúcich členov a 70 alebo viac percent hlasov prítomných a hlasujúcich dovážajúcich členov, ktoré sa počítajú oddelene.

               10.

                  Depozitár znamená medzivládnu organizáciu alebo zmluvnú stranu Medzinárodnej dohody o káve z roku 2001 určenú rozhodnutím rady na základe Medzinárodnej dohody o káve z roku 2001, ktoré sa má prijať konsenzom pred 31. januárom 2008. Toto rozhodnutie tvorí neoddeliteľnú súčasť tejto dohody.

         KAPITOLA III
   VŠEOBECNÉ ZÁVÄZKY ČLENOV
   Článok 3
   Všeobecné záväzky členov
   1.   Členovia sa zaväzujú prijať opatrenia potrebné na to, aby mohli plniť svoje povinnosti vyplývajúce z tejto dohody a plne navzájom spolupracovať s cieľom zabezpečiť dosiahnutie cieľov tejto dohody; členovia sa predovšetkým zaväzujú poskytovať všetky potrebné informácie, ktoré umožnia fungovanie tejto dohody.
   2.   Členovia uznávajú, že osvedčenia o pôvode sú dôležité zdroje informácií o obchode s kávou. Vyvážajúci členovia preto preberajú zodpovednosť za zabezpečenie riadneho vydávania a používania osvedčení o pôvode v súlade s pravidlami stanovenými radou.
   3.   Členovia ďalej uznávajú, že informácie o spätnom vývoze sú takisto dôležité na správnu analýzu svetovej ekonomiky v oblasti kávy. Dovážajúci členovia sa preto zaväzujú poskytovať pravidelné a presné informácie o spätnom vývoze, a to formou a spôsobom, ktoré určí rada.
   KAPITOLA IV
   ČLENSTVO
   Článok 4
   Členstvo v organizácii
   1.   Každá zmluvná strana je jedným členom organizácie.
   2.   Člen môže zmeniť kategóriu svojho členstva za podmienok schválených radou.
   3.   Akýkoľvek odkaz na vládu v tejto dohode sa vykladá ako zahŕňajúci Európske spoločenstvo a akúkoľvek medzivládnu organizáciu, ktorá má výlučnú právomoc, pokiaľ ide o rokovania o tejto dohode, jej uzavretie a jej uplatňovanie.
   Článok 5
   Skupinové členstvo
   Dve zmluvné strany alebo viac zmluvných strán môžu, prostredníctvom náležitého oznámenia rade a depozitárovi, ktoré nadobudne platnosť k dátumu určenému príslušnými zmluvnými stranami a za podmienok schválených radou, vyhlásiť, že sa zúčastňujú v organizácii ako skupinový člen.
   KAPITOLA V
   MEDZINÁRODNÁ ORGANIZÁCIA KÁVY
   Článok 6
   Sídlo a štruktúra Medzinárodnej organizácie kávy
   1.   Medzinárodná organizácia kávy založená na základe Medzinárodnej dohody o káve z roku 1962 zostáva zachovaná, aby zabezpečovala vykonávanie tejto dohody a dohliadala na jej fungovanie.
   2.   Sídlom organizácie je Londýn, pokiaľ rada nerozhodne inak.
   3.   Najvyšším orgánom organizácie je Medzinárodná rada kávy. V prípade potreby rade pomáha výbor pre financie a správu, výbor pre propagáciu a vývoj trhu a projektový výbor. Poradenstvo rade poskytuje aj poradný výbor súkromného sektora, Svetová konferencia o káve, Poradné fórum o financiách sektora kávy.
   Článok 7
   Výsady a imunity
   1.   Organizácia má právnu subjektivitu. Má najmä právomoc uzatvárať zmluvy, získavať hnuteľný a nehnuteľný majetok, nakladať s ním a zúčastňovať sa na súdnych konaniach.
   2.   Postavenie, výsady a imunity organizácie, jej výkonného riaditeľa, jej zamestnancov a expertov, ako aj zástupcov členov, keď sa zdržiavajú na území hostiteľskej krajiny na účely vykonávania svojich funkcií, upravuje Dohoda o ústredí uzavretá medzi hostiteľskou vládou a organizáciou.
   3.   Dohoda o ústredí uvedená v odseku 2 tohto článku je nezávislá od tejto dohody. Jej platnosť však končí:

               a)

               dohodou medzi hostiteľskou vládou a organizáciou;

               b)

               v prípade, ak sa ústredie organizácie presťahuje z územia hostiteľskej vlády, alebo

               c)

               v prípade zániku organizácie.

         4.   Organizácia môže uzavrieť dohody týkajúce sa takýchto výsad a imunít, ktoré sú nevyhnutné na riadne fungovanie tejto dohody, s jedným alebo viacerými inými členmi, pričom tieto dohody musí schváliť rada.
   5.   Vlády členských krajín, iné ako hostiteľská vláda, poskytnú organizácii rovnaké výhody, pokiaľ ide o menové alebo devízové obmedzenia, vedenie bankových účtov a prevod peňazí, aké sú poskytnuté špecializovaným agentúram Organizácie Spojených národov.
   KAPITOLA VI
   MEDZINÁRODNÁ RADA KÁVY
   Článok 8
   Zloženie Medzinárodnej rady kávy
   1.   Medzinárodnú radu kávy tvoria všetci členovia organizácie.
   2.   Každý člen určí jedného zástupcu v rade, a ak si to želá, jedného alebo viacerých náhradníkov. Člen tiež môže vymenovať jedného alebo viacerých poradcov pre svojho zástupcu alebo náhradníkov.
   Článok 9
   Právomoci a funkcie rady
   1.   Všetky právomoci osobitne udelené touto dohodu sa zverujú rade, ktorá plní funkcie potrebné na vykonávanie ustanovení tejto dohody.
   2.   Rada môže v prípade potreby zriaďovať a rozpúšťať výbory a pomocné orgány okrem tých, ktoré sú uvedené v článku 6 ods. 3.
   3.   Rada ustanovuje pravidlá a predpisy, vrátane vlastného rokovacieho poriadku, finančných a personálnych predpisov organizácie, ktoré sú potrebné na vykonávanie ustanovení tejto dohody a sú s ňou v súlade. Rada môže vo svojom rokovacom poriadku ustanoviť prostriedky, ktoré jej umožnia rozhodovať o osobitných otázkach bez zasadnutia.
   4.   Rada pravidelne zostavuje strategický akčný plán, ktorými sa riadi jej činnosť, a určuje priority, vrátane priorít pre projektové činnosti uskutočňované na základe článku 28, ako aj štúdie, prieskumy a správy vykonávané na základe článku 34. Priority stanovené v akčnom pláne sú odzrkadlené v ročných pracovných programoch, ktoré schvaľuje rada.
   5.   Rada tiež uchováva záznamy, ktoré sú nevyhnutné na výkon jej funkcií podľa tejto dohody, a tiež iné záznamy, ktoré považuje za potrebné.
   Článok 10
   Predseda a podpredseda rady
   1.   Rada volí na každý kávový rok svojho predsedu a podpredsedu, ktorí nie sú platení organizáciou.
   2.   Predseda sa volí buď spomedzi zástupcov vyvážajúcich členov, alebo spomedzi zástupcov dovážajúcich členov a podpredseda sa volí spomedzi zástupcov inej kategórie členov. Tieto funkcie alternujú v každom kávovom roku medzi dvomi kategóriami členov.
   3.   Predseda ani podpredseda, ktorý pôsobí ako predseda, nemajú právo hlasovať. V takomto prípade vykonáva hlasovacie právo daného člena jeho náhradník.
   Článok 11
   Zasadnutia rady
   1.   Rada zasadá pravidelne dvakrát ročne a v prípade, ak sa tak rozhodne, sa konajú osobitné zasadnutia. Osobitné zasadnutia môže rada zvolať na žiadosť ktorýchkoľvek desiatich členov. Oznámenie o zasadnutí sa vydá najmenej 30 dní vopred, okrem mimoriadnych prípadov, keď sa takéto oznámenie vydá najmenej 10 dní vopred.
   2.   Zasadnutia sa konajú v sídle organizácie, pokiaľ rada nerozhodne inak. Ak niektorý člen pozve radu, aby sa zišla na jeho území a rada s tým súhlasí, dodatočné s tým spojené náklady organizácie presahujúce náklady, ktoré vznikajú, keď sa zasadnutie koná v jej sídle, znáša príslušný člen.
   3.   Rada môže pozvať ľubovoľnú nečlenskú krajinu alebo ktorúkoľvek organizáciu uvedenú v článkoch 15 a 16, aby sa zúčastnila na jej zasadnutí v úlohe pozorovateľa. Rada na každom zasadnutí rozhoduje, či účasť pozorovateľov povolí.
   4.   Kvórum požadované pre prijímanie rozhodnutí na zasadnutí rady je prítomnosť viac ako polovice počtu vyvážajúcich a dovážajúcich členov predstavujúcich príslušne najmenej dve tretiny hlasov každej kategórie. Ak sa na začiatku zasadnutia rady alebo ľubovoľnej plenárnej schôdze nedosiahne kvórum, predseda odloží otvorenie zasadnutia alebo plenárnej schôdze najmenej o dve hodiny. Ak sa kvórum nedosiahne ani v novom čase, predseda môže znovu odložiť otvorenie zasadnutia alebo plenárnej schôdze najmenej o ďalšie dve hodiny. Ak sa ani na konci tohto nového odkladu nedosiahne kvórum, záležitosť, o ktorej je potrebné rozhodnúť, sa odloží na ďalšie zasadnutie rady.
   Článok 12
   Hlasy
   1.   Vyvážajúci členovia majú spolu 1 000 hlasov a dovážajúci členovia majú spolu 1 000 hlasov rozdelených v rámci každej kategórie členov – to znamená vyvážajúcich, resp. dovážajúcich členov –, ako je stanovené v nasledujúcich odsekoch tohto článku.
   2.   Každý člen má päť základných hlasov.
   3.   Zostávajúce hlasy vyvážajúcich členov sa rozdelia medzi týchto členov úmerne k priemernému objemu ich príslušných vývozov kávy do všetkých miest určenia v predchádzajúcich štyroch kalendárnych rokoch.
   4.   Zostávajúce hlasy dovážajúcich členov sa rozdelia medzi týchto členov úmerne k priemernému objemu ich príslušných dovozov kávy v predchádzajúcich štyroch kalendárnych rokoch.
   5.   Európske spoločenstvo alebo ktorákoľvek medzivládna organizácia uvedená v článku 4 ods. 3 má hlasy ako jeden člen; má päť základných hlasov a doplňujúce hlasy úmerne k priemernému objemu jej dovozov alebo vývozov kávy v predchádzajúcich štyroch kalendárnych rokoch.
   6.   Rozdelenie hlasov určí rada v súlade s ustanoveniami tohto článku na začiatku každého kávového roku a zostane v platnosti počas daného roku, s výnimkou prípadov uvedených v odseku 7 tohto článku.
   7.   Rada zabezpečí prerozdelenie hlasov v súlade s ustanoveniami tohto článku vždy, keď dôjde k zmene v členstve v organizácii, alebo ak sú hlasovacie práva člena pozastavené alebo opätovne nadobudnuté podľa ustanovení článku 21.
   8.   Žiadny člen nesmie mať dve tretiny alebo viac hlasov vo svojej kategórii.
   9.   Čiastkové hlasy nie sú prípustné.
   Článok 13
   Postup hlasovania v rade
   1.   Každý člen je oprávnený odovzdať v hlasovaní počet hlasov, ktorí mu náleží, a nie je oprávnený svoje hlasy rozdeliť. Člen však môže podľa ustanovení odseku 2 tohto článku rôzne uplatniť ktorékoľvek z hlasov, ktoré mu náležia.
   2.   Každý vyvážajúci člen môže písomne splnomocniť ktoréhokoľvek iného vyvážajúceho člena, a každý dovážajúci člen môže písomne splnomocniť ktoréhokoľvek iného dovážajúceho člena, aby zastupoval jeho záujmy a uplatnil jeho hlasovacie právo na ľubovoľnom zasadnutí alebo zasadnutiach rady.
   Článok 14
   Rozhodnutia rady
   1.   Rada sa snaží prijímať všetky rozhodnutia a robiť všetky odporúčania na základe konsenzu. Ak konsenzus nie je možné dosiahnuť, rada prijíma rozhodnutia a robí odporúčania na základe rozdelenej väčšiny 70 alebo viac percent hlasov prítomných a hlasujúcich vyvážajúcich členov a 70 alebo viac percent hlasov prítomných a hlasujúcich dovážajúcich členov, ktoré sa počítajú oddelene.
   2.   V súvislosti s každým rozhodnutím, ktoré rada prijme rozdelenou väčšinou hlasov, sa uplatňuje tento postup:

               a)

               ak sa rozdelená väčšina hlasov nedosiahne v dôsledku záporného hlasovania maximálne troch vyvážajúcich členov alebo maximálne troch dovážajúcich členov, návrh sa znovu predloží na hlasovanie do 48 hodín, ak tak rada rozhodne väčšinou prítomných členov, a

               b)

               ak sa opäť nepodarí dosiahnuť rozdelenú väčšinu hlasov, návrh sa považuje za neschválený.

         3.   Členovia sa zaväzujú prijať ako záväzné všetky rozhodnutia rady podľa ustanovení tejto dohody.
   Článok 15
   Spolupráca s inými organizáciami
   1.   Rada môže vytvoriť mechanizmy na uskutočňovanie konzultácií a spolupráce s Organizáciou Spojených národov a jej špecializovanými agentúrami, s inými príslušnými medzivládnymi organizáciami a relevantnými medzinárodnými a regionálnymi organizáciami. Bude v plnej miere využívať možnosti Spoločného fondu pre komodity a iných zdrojov financovania. Tieto mechanizmy môžu zahŕňať finančné mechanizmy, ktoré rada považuje za primerané na dosiahnutie cieľov tejto dohody. Pokiaľ však ide o uskutočnenie akéhokoľvek projektu v rámci takých mechanizmov, organizácii nesmú vzniknúť žiadne finančné záväzky v súvislosti so zárukami, ktoré poskytli jednotliví členovia alebo iné subjekty. Žiadny člen nie je z dôvodu svojho členstva v organizácii zodpovedný za žiaden záväzok vyplývajúci z prijatia alebo poskytnutia pôžičky ktorýmkoľvek iným členom alebo subjektom v súvislosti s týmito projektmi.
   2.   Ak je to možné, organizácia tiež môže zhromažďovať od členov, nečlenov a od darcovských a iných agentúr informácie o rozvojových projektoch a programoch zameraných na sektor kávy. Ak je to vhodné, môže organizácia so súhlasom príslušných strán sprístupniť tieto informácie takýmto iným organizáciám, ako aj členom.
   Článok 16
   Spolupráca s mimovládnymi organizáciami
   Pri presadzovaní cieľov tejto dohody môže organizácia bez toho, aby boli dotknuté ustanovenia článkov 15, 29, 30 a 31, nadväzovať a posilňovať činnosti v rámci spolupráce s príslušnými mimovládnymi organizáciami, ktoré majú odborné poznatky v relevantných aspektoch sektora kávy, ako aj s inými expertmi vo veciach kávy.
   KAPITOLA VII
   VÝKONNÝ RIADITEĽ A ZAMESTNANCI
   Článok 17
   Výkonný riaditeľ a zamestnanci
   1.   Rada vymenúva výkonného riaditeľa. Podmienky vymenovania výkonného riaditeľa stanovuje rada a sú porovnateľné s podmienkami uplatňovanými na osoby vykonávajúce zodpovedajúcu funkciu v podobných medzivládnych organizáciách.
   2.   Výkonný riaditeľ je vedúci správny úradník organizácie a je zodpovedný za plnenie povinností, ktoré sú mu uložené pri vykonávaní tejto dohody.
   3.   Výkonný riaditeľ vymenúva zamestnancov organizácie v súlade s predpismi, ktoré stanoví rada.
   4.   Výkonný riaditeľ ani žiadny zo zamestnancov nesmie mať žiadne finančné záujmy v sektore kávy, obchode s kávou alebo preprave kávy.
   5.   Výkonný riaditeľ a zamestnanci nesmú pri plnení svojich povinností vyhľadávať ani prijímať pokyny od žiadneho člena ani žiadneho iného orgánu, ktorý nie je súčasťou organizácie. Zdržia sa akéhokoľvek konania, ktoré je nezlučiteľné s ich postavením medzinárodných úradníkov, ktorí sa zodpovedajú výhradne organizácii. Každý člen sa zaväzuje rešpektovať výlučne medzinárodnú povahu povinností výkonného riaditeľa a zamestnancov a neusilovať sa o ich ovplyvnenie pri výkone ich povinností.
   KAPITOLA VIII
   FINANCIE A SPRÁVA
   Článok 18
   Výbor pre financie a správu
   Zriaďuje sa Výbor pre financie a správu. Jeho zloženie a mandát určuje rada. Tento výbor je zodpovedný za dohľad nad vypracovaním správneho rozpočtu, ktorý sa predkladá rade na schválenie, a za vykonávanie akýchkoľvek ďalších úloh, ktoré mu rada pridelí a ktoré zahŕňajú kontrolu príjmov a výdavkov, ako aj záležitosti týkajúce sa správy organizácie. Výbor pre financie a správu podáva rade správu o svojej činnosti.
   Článok 19
   Financie
   1.   Výdavky delegácií na zasadnutia rady a zástupcov vo všetkých výboroch rady hradia ich príslušné vlády.
   2.   Iné výdavky potrebné na vykonávanie tejto dohody sa hradia z ročných príspevkov členov určených v súlade s ustanoveniami článku 20 a z príjmov z predaja osobitných služieb členom a predaja informácií a štúdií získaných podľa ustanovení článkov 32 a 34.
   3.   Finančný rok organizácie je ten istý ako kávový rok.
   Článok 20
   Stanovenie správneho rozpočtu a určovanie príspevkov
   1.   V priebehu druhej polovice finančného roku rada schváli správny rozpočet organizácie na ďalší finančný rok a určí príspevok každého člena do tohto rozpočtu. Návrh správneho rozpočtu vypracuje výkonný riaditeľ pod dohľadom Výboru pre financie a správu v súlade s ustanoveniami článku 18.
   2.   Príspevok každého člena do správneho rozpočtu na každý finančný rok zodpovedá pomeru počtu jeho hlasov v čase schválenia správneho rozpočtu na daný finančný rok k celkovému počtu hlasov všetkých členov. Ak však na začiatku finančného roka, pre ktorý sa príspevky určujú, dôjde k zmene v rozdelení hlasov medzi členmi v súlade s ustanoveniami článku 12 ods. 6, tieto príspevky sa pre daný rok príslušne upravia. Pri určovaní príspevkov sa hlasy každého člena počítajú bez ohľadu na pozastavenie hlasovacích práv ktoréhokoľvek člena alebo na akékoľvek prerozdelenie hlasov, ktoré z toho vyplýva.
   3.   Prvý príspevok každého člena pristupujúceho k organizácii po nadobudnuté platnosti tejto dohody podľa článku 42 určí rada na základe počtu hlasov tohto člena a obdobia zostávajúceho v bežnom finančnom roku, pričom príspevky, ktoré boli vymerané ostatným členom, sa nemenia.
   Článok 21
   Platba príspevkov
   1.   Príspevky do správneho rozpočtu na každý finančný rok sa platia v ľubovoľnej voľne zameniteľnej mene a sú splatné k prvému dňu daného finančného roka.
   2.   Ak niektorý člen neuhradí svoj príspevok do správneho rozpočtu v plnej výške do šiestich mesiacov od dátumu, ku ktorému je príspevok splatný, jeho hlasovacie práva a právo zúčastňovať sa na zasadnutiach špecializovaných výborov sa pozastavia až do úplného zaplatenia príspevku. Takýto člen však nesmie byť pozbavený akýchkoľvek svojich iných práv ani oslobodený od ktorýchkoľvek svojich povinností vyplývajúcich z tejto dohody, pokiaľ o tom nerozhodne rada.
   3.   Každý člen, ktorého hlasovacie práva boli pozastavené podľa ustanovení odseku 2 tohto článku, napriek tomu naďalej zodpovedá za uhradenie svojho príspevku.
   Článok 22
   Zodpovednosť
   1.   Organizácia, ktorá funguje ako je uvedené v článku 6 ods. 3, nemá právomoc prevziať žiadne záväzky mimo rozsahu pôsobnosti tejto dohody a nepovažuje sa za oprávnenú svojimi členmi, aby tak urobila; predovšetkým nemá oprávnenie požičiavať si peniaze. Pri výkone svojho oprávnenia uzatvárať zmluvy organizácia začlení do svojich zmlúv podmienky tohto článku takým spôsobom, aby s nimi boli oboznámené ostatné strany uzatvárajúce zmluvy s organizáciou, avšak nezačlenenie týchto podmienok do zmluvy nemá za následok neplatnosť takejto zmluvy a ani uzatvorenie takejto zmluvy sa nevykladá ako prekročenie právomocí.
   2.   Zodpovednosť člena je obmedzená rozsahom jeho záväzkov týkajúcich sa príspevkov osobitne ustanovených v tejto dohode. Tretie strany, ktoré rokujú s organizáciou, sa považujú za oboznámené s ustanoveniami tejto dohody týkajúcimi sa zodpovednosti členov.
   Článok 23
   Audit a zverejnenie finančnej uzávierky
   Čo najskôr, najneskôr však šesť mesiacov po uzavretí každého finančného roka, sa vypracuje nezávisle auditovaný výkaz aktív, pasív, príjmov a výdavkov organizácie počas daného finančného roka. Tento výkaz sa predloží rade na schválenie na jej najbližšom zasadnutí.
   KAPITOLA IX
   PROPAGÁCIA A VÝVOJ TRHU
   Článok 24
   Odstraňovanie prekážok pre obchod a spotrebu
   1.   Členovia si uvedomujú dôležitosť udržateľného rozvoja sektora kávy a odstraňovania súčasných prekážok, ako aj predchádzania novým prekážkam, ktoré môžu brániť obchodu a spotrebe, a súčasne uznávajú právo členov upravovať a zavádzať nové predpisy s cieľom splniť ciele vnútroštátnej politiky v oblasti zdravia a ochrany životného prostredia, v súlade s ich záväzkami a povinnosťami v rámci medzinárodných dohôd, vrátane dohôd týkajúcich sa medzinárodného obchodu.
   2.   Členovia si uvedomujú, že v súčasnosti sa uplatňujú opatrenia, ktoré môžu vo väčšej alebo menšej miere brániť zvyšovaniu spotreby kávy, a to najmä:

               a)

               dovozné režimy uplatňované na kávu vrátane preferenčných a iných ciel, kvót, činnosti vládnych monopolov a oficiálnych nákupných agentúr, ako aj iné správne pravidlá a obchodné praktiky;

               b)

               vývozné režimy v súvislosti s priamymi alebo nepriamymi dotáciami a iné správne pravidlá a obchodné praktiky; a

               c)

               podmienky vnútorného obchodu a vnútroštátne a regionálne právne a správne predpisy, ktoré môžu ovplyvňovať spotrebu.

         3.   So zreteľom na uvedené ciele a na ustanovenia odseku 4 tohto článku sa členovia usilujú presadzovať zníženie ciel na kávu alebo robiť iné kroky zamerané na odstránenie prekážok pre zvyšovanie spotreby.
   4.   Berúc do úvahy svoj spoločný záujem, sa členovia zaväzujú hľadať spôsoby a prostriedky, ktorými možno prekážky pre zvýšený obchod a spotrebu uvedené v odseku 2 tohto článku postupne znížiť a v konečnom dôsledku všade, kde to bude možné, odstrániť, alebo ktorými možno účinky takých prekážok podstatne znížiť.
   5.   Berúc do úvahy všetky záväzky prijaté podľa ustanovení odseku 4 tohto článku, členovia každoročne informujú radu o všetkých opatreniach prijatých na účely vykonávania ustanovení tohto článku.
   6.   Výkonný riaditeľ pravidelne vypracúva prehľad o prekážkach pre spotrebu, ktorý posúdi rada.
   7.   V záujme presadzovania cieľov tohto článku môže rada predkladať odporúčania členom, ktorí ju následne v čo najkratšom čase informujú o opatreniach, ktoré prijali na účely realizácie uvedených odporúčaní.
   Článok 25
   Propagácia a vývoj trhu
   1.   Členovia uznávajú prínosy tak pre vyvážajúce, ako aj dovážajúce krajiny, zo snáh propagovať spotrebu, zvyšovať kvalitu výrobku a rozvíjať trhy s kávou, a to aj vo vyvážajúcich krajinách.
   2.   Činnosti spojené s propagáciou a vývojom trhu môžu zahŕňať informačné kampane, výskum, budovanie kapacít a štúdie týkajúce sa výroby a spotreby kávy.
   3.   Tieto činnosti môžu byť zaradené do ročného pracovného programu rady alebo medzi projektové činnosti organizácie uvedené v článku 28 a môžu byť financované z dobrovoľných príspevkov od členov, nečlenov, iných organizácií a súkromného sektora.
   4.   Zriaďuje sa výbor pre propagáciu a vývoj trhu. Jeho zloženie a mandát určí rada.
   Článok 26
   Opatrenia týkajúce sa spracovanej kávy
   Členovia uznávajú potrebu rozvojových krajín rozšíriť základňu pre svoje ekonomiky okrem iného industrializáciou a vývozom vyrobených produktov, vrátane spracovania kávy a vývozu spracovanej kávy, ako sa uvádza v článku 2 ods. 1 písm. d), e), f) a g). V tejto súvislosti by sa členovia mali vyhnúť prijímaniu vládnych opatrení, ktoré by mohli spôsobiť narušenie sektora kávy iných členov.
   Článok 27
   Zmesi a náhradky
   1.   Členovia neponechajú v platnosti žiadne právne predpisy vyžadujúce miešanie, spracovanie alebo používanie iných výrobkov s kávou pre ďalší komerčný predaj pod označením káva. Členovia sa usilujú o zákaz predaja a reklamy výrobkov pod názvom káva, ak také výrobky obsahujú ako základnú surovinu menej než ekvivalent 95 % zelenej kávy.
   2.   Výkonný riaditeľ predkladá rade pravidelnú správu o dodržiavaní ustanovení tohto článku.
   KAPITOLA X
   PROJEKTOVÉ ČINNOSTI ORGANIZÁCIE
   Článok 28
   Vypracúvanie a financovanie projektov
   1.   Členovia a výkonný riaditeľ môžu predkladať návrhy projektov, ktoré prispievajú k dosiahnutiu cieľov tejto dohody a jednej alebo viacerých prioritných oblastí činnosti uvedených v strategickom akčnom pláne, ktorý rada schvaľuje v súlade s článkom 9.
   2.   Rada určí postupy a mechanizmy na predkladanie, hodnotenie, schvaľovanie, určovanie priorít a financovanie projektov, ako aj na ich realizáciu, monitorovanie a vyhodnocovanie a rozsiahle šírenie výsledkov.
   3.   Výkonný riaditeľ predkladá na každom zasadnutí rady správu o stave všetkých projektov, ktoré schválila rada, vrátane projektov, ktoré čakajú na financovanie, sú v procese realizácie alebo sa od predchádzajúceho zasadnutia rady skončili.
   4.   Zriaďuje sa Výbor pre projekty. Jeho zloženie a mandát určí rada.
   KAPITOLA XI
   SÚKROMNÝ SEKTOR KÁVY
   Článok 29
   Poradný výbor súkromného sektora
   1.   Poradný výbor súkromného sektora (ďalej len „PVSS“) je poradný orgán, ktorý môže vydávať odporúčania ku všetkým konzultáciám, ktoré uskutočňuje rada, a môže vyzvať radu, aby sa zaoberala záležitosťami súvisiacimi s touto dohodou.
   2.   PVSS tvoria ôsmi zástupcovia súkromného sektora vo vyvážajúcich krajinách a ôsmi zástupcovia súkromného sektora v dovážajúcich krajinách.
   3.   Členmi PVSS sú zástupcovia združení alebo subjektov, ktoré určí rada každé dva kávové roky, a môžu byť znovu vymenovaní. Pritom sa rada snaží vymenovať:

               a)

               dve združenia alebo dva subjekty súkromného sektora kávy z vyvážajúcich krajín alebo regiónov zastupujúce každú zo štyroch skupín kávy, prednostne zastupujúce pestovateľov a vývozcov, spolu s jedným alebo dvoma náhradníkmi za každého zástupcu, a

               b)

               osem združení alebo subjektov súkromného sektora z dovážajúcich krajín, členských alebo nečlenských, prednostne zastupujúcich dovozcov a pražiarne, spolu s jedným alebo dvoma náhradníkmi za každého zástupcu.

         4.   Každý člen PVSS môže určiť jedného alebo viacerých poradcov.
   5.   PVSS má predsedu a podpredsedu, ktorí sú volení spomedzi jeho členov na obdobie jedného roka. Títo úradníci môžu byť znovu zvolení. Predseda a podpredseda nie sú platení organizáciou. Predseda je pozývaný, aby sa zúčastňoval na zasadnutiach rady ako pozorovateľ.
   6.   PVSS sa zvyčajne schádza v sídle organizácie počas pravidelných zasadnutí rady. V prípade, ak rada prijme pozvanie niektorého člena, aby sa zasadnutie konalo na jeho území, uskutoční sa na tomto území aj zasadnutie PVSS, pričom v tomto prípade dodatočné s tým spojené náklady organizácie prevyšujúce náklady, ktoré vzniknú, keď sa zasadnutie koná v sídle organizácie, hradí krajina alebo organizácia súkromného sektora, ktorá je hostiteľom zasadnutia.
   7.   PVSS môže usporiadať osobitné zasadnutia, ktoré musí schváliť rada.
   8.   PVSS predkladá rade pravidelné správy.
   9.   PVSS stanoví svoj rokovací poriadok v súlade s ustanoveniami tejto dohody.
   Článok 30
   Svetová konferencia o káve
   1.   Rada prijme opatrenia, aby sa v primeraných intervaloch konala Svetová konferencia o káve (ďalej len „konferencia“), na ktorej sa zúčastňujú vyvážajúci a dovážajúci členovia, zástupcovia súkromného sektora a ďalší zainteresovaní účastníci, vrátane účastníkov z nečlenských krajín. V koordinácii s predsedom konferencie rada zabezpečí, aby konferencia prispela k presadzovaniu cieľov tejto dohody.
   2.   Konferencia má predsedu, ktorý nie je platený organizáciou. Predseda je menovaný radou na príslušné obdobie a je pozývaný, aby sa zúčastňoval na zasadnutiach rady ako pozorovateľ.
   3.   Po konzultácii s Poradným výborom súkromného sektora rada rozhodne o forme, názve, predmete a časovom rozvrhu konferencie. Zvyčajne sa konferencia koná v sídle organizácie počas zasadnutia rady. Ak sa rada rozhodne prijať pozvanie niektorého člena usporiadať zasadnutie na jeho území, môže sa aj konferencia uskutočniť na tomto území, pričom v takom prípade dodatočné s tým spojené náklady organizácie prevyšujúce náklady, ktoré vzniknú, keď sa zasadnutie koná v sídle organizácie, hradí krajina, ktorá je hostiteľom zasadnutia.
   4.   Pokiaľ rada nerozhodne inak, konferencia si zabezpečuje vlastné financovanie.
   5.   Predseda podá rade správu o záveroch konferencie.
   Článok 31
   Poradné fórum o financiách sektora kávy
   1.   Rada zvoláva, v príslušných intervaloch a v spolupráci s ďalšími relevantnými organizáciami, Poradné fórum o financiách sektora kávy (ďalej len „fórum“) s cieľom umožniť konzultácie o témach súvisiacich s financiami a riadením rizika v sektore kávy s osobitným dôrazom na potreby malých a stredných výrobcov a miestnych komunít v oblastiach produkujúcich kávu.
   2.   Účastníkmi fóra sú zástupcovia členov, medzivládnych organizácií, finančných inštitúcií, súkromného sektora, mimovládnych organizácií, zainteresovaných nečlenských krajín a ďalších subjektov s relevantnou odbornosťou. Pokiaľ rada nerozhodne inak, fórum si zabezpečuje vlastné financovanie.
   3.   Rada stanoví rokovací poriadok pre fungovanie fóra, vymenovanie predsedu a rozsiahle šírenie jeho výsledkov s použitím príslušných mechanizmov vytvorených v súlade s ustanoveniami článku 34. Predseda podá rade správu o záveroch fóra.
   KAPITOLA XII
   ŠTATISTICKÉ INFORMÁCIE, ŠTÚDIE A PRIESKUMY
   Článok 32
   Štatistické informácie
   1.   Organizácia pôsobí ako centrum pre zhromažďovanie, výmenu a zverejňovanie:

               a)

               štatistických informácií o svetovej výrobe, cenách, vývozoch, dovozoch a spätných vývozoch, distribúcii a spotrebe kávy, vrátane informácií o výrobe, spotrebe, cenách kávy a obchode s kávou v rôznych kategóriách trhov a výrobkov obsahujúcich kávu, a

               b)

               technických informácií o pestovaní, spracovaní a využití kávy, ak sa to považuje za vhodné.

         2.   Rada môže od členov požadovať, aby jej poskytli informácie, ktoré považuje za potrebné pre svoje operácie, vrátane pravidelných štatistických správ o výrobe kávy, výrobných trendoch, vývozoch, dovozoch a spätných vývozoch, distribúcii, spotrebe, zásobách, cenách a zdaňovaní, avšak nezverejnia sa žiadne informácie, ktoré by mohli slúžiť na identifikáciu činností osôb alebo spoločností vyrábajúcich, spracúvajúcich alebo predávajúcich kávu. Pokiaľ je to možné, členovia poskytujú požadované informácie čo možno najpodrobnejšie, včas a presne.
   3.   Rada zavedie systém smerných cien a zabezpečí zverejňovanie dennej združenej smernej ceny, ktorá by mala odzrkadľovať aktuálne podmienky na trhu.
   4.   Ak člen v náležitom čase neposkytne štatistické alebo iné informácie, ktoré od neho požaduje rada v záujme riadneho fungovania organizácie, alebo má ťažkosti s poskytnutím takých informácií, rada môže požiadať príslušného člena, aby vysvetlil dôvody nesplnenia tejto povinnosti. Člen môže tiež informovať radu o svojich ťažkostiach a požiadať ju o technickú pomoc.
   5.   Ak sa zistí, že je v tejto záležitosti potrebná technická pomoc, alebo ak člen v priebehu dvoch po sebe nasledujúcich rokov neposkytol štatistické informácie požadované podľa odseku 2 tohto článku a nepožiadal radu o pomoc alebo nevysvetlil dôvody nesplnenia svojej povinnosti, môže rada vyvinúť iniciatívy, ktoré by mohli tohto člena viesť k poskytnutiu požadovaných informácií.
   Článok 33
   Osvedčenia o pôvode
   1.   S cieľom uľahčiť zhromažďovanie štatistických údajov o medzinárodnom obchode s kávou a zistiť množstvá kávy, ktoré vyviezol každý vyvážajúci člen, organizácia ustanoví systém osvedčení o pôvode, ktorý sa riadi pravidlami schválenými radou.
   2.   Na každý vývoz kávy vyvážajúcim členom sa musí vzťahovať platné osvedčenie o pôvode. Osvedčenia o pôvode vydáva v súlade s pravidlami ustanovenými radou kvalifikovaný subjekt, ktorý je vybraný členom a schválený organizáciou.
   3.   Každý vyvážajúci člen vyrozumie organizáciu o vládnom alebo mimovládnom subjekte, ktorý má vykonávať funkcie uvedené v odseku 2 tohto článku. Organizácia osobitne schváli mimovládny subjekt v súlade s pravidlami schválenými radou.
   4.   Vyvážajúci člen môže výnimočne a s náležitým zdôvodnením predložiť rade na schválenie žiadosť, aby mohol údaje uvedené v osvedčeniach o pôvode týkajúce sa jeho vývozov kávy odovzdať organizácii iným spôsobom.
   Článok 34
   Štúdie, prieskumy a správy
   1.   S cieľom pomôcť členom organizácia podporuje vypracúvanie štúdií, prieskumov, technických správ a iných dokumentov súvisiacich s relevantnými aspektmi sektora kávy.
   2.   Môže to zahŕňať prácu týkajúcu sa hospodárskych aspektov výroby a distribúcie kávy, analýzy hodnotového reťazca kávy, metód riadenia finančných a iných rizík, vplyvu vládnych opatrení na výrobu a spotrebu kávy, aspektov udržateľnosti sektora kávy, väzieb medzi kávou a zdravím a možností pre rozširovanie trhov s kávou pre tradičné a možné nové použitia.
   3.   Ak je to technicky uskutočniteľné, zhromaždené, spracované, analyzované a rozširované informácie môžu zahŕňať aj:

               a)

               množstvá a ceny druhov kávy v súvislosti s faktormi, ako sú rozdielne zemepisné oblasti, výrobné podmienky súvisiace s kvalitou, a

               b)

               informácie o štruktúrach trhu, trhoch pre úzke cieľové skupiny a o novovznikajúcich trendoch vo výrobe a spotrebe.

         4.   V záujme vykonávania ustanovení odseku 1 tohto článku rada schváli ročný pracovný program štúdií, prieskumov a správ s odhadovanými požiadavkami na zdroje. Tieto činnosti budú financované buď z rezerv správneho rozpočtu, alebo z mimorozpočtových zdrojov.
   5.   Organizácia bude klásť osobitný dôraz na uľahčenie prístupu malých výrobcov kávy k informáciám s cieľom pomôcť zlepšiť im ich finančnú výkonnosť vrátane riadenia úverov a rizika.
   KAPITOLA XIII
   VŠEOBECNÉ USTANOVENIA
   Článok 35
   Príprava novej dohody
   1.   Rada môže preskúmať možnosť rokovania o novej Medzinárodnej dohode o káve.
   2.   Na účely vykonania tohto ustanovenia rada preskúma pokrok, ktorý urobila organizácia v úsilí o dosiahnutie cieľov tejto dohody uvedených v článku 1.
   Článok 36
   Udržateľný sektor kávy
   Členovia venujú náležitú pozornosť udržateľnému riadeniu zdrojov a spracovania kávy, majúc na pamäti zásady a ciele udržateľného rozvoja obsiahnuté v Agende 21, ktorú schválila Konferencia OSN o životnom prostredí a rozvoji, ktorá sa konala v roku 1992 v Riu de Janeiro, ako aj zásady a ciele prijaté na Svetovom samite o udržateľnom rozvoji, ktorý sa uskutočnil v roku 2002 v Johannesburgu.
   Článok 37
   Životná úroveň a pracovné podmienky
   Členovia venujú pozornosť zlepšovaniu životnej úrovne a pracovných podmienok obyvateľstva zamestnaného v sektore kávy v súlade so stupňom ich rozvoja, majúc na pamäti medzinárodne uznávané zásady a uplatniteľné normy v týchto otázkach. Okrem toho, členovia súhlasia s tým, že pracovné normy sa nesmú používať na ochranárske obchodné účely.
   KAPITOLA XIV
   KONZULTÁCIE, SPORY A SŤAŽNOSTI
   Článok 38
   Konzultácie
   Každý člen venuje primeranú pozornosť a poskytne adekvátnu príležitosť pre konzultácie o námietkach, ktoré môžu vzniesť iní členovia v súvislosti s ľubovoľnou záležitosťou týkajúcou sa tejto dohody. V priebehu takých konzultácií výkonný riaditeľ na žiadosť ktorejkoľvek strany a so súhlasom druhej strany ustanoví nezávislú komisiu, ktorá sa bude usilovať o zmierenie strán. Organizácia nehradí náklady tejto komisie. Ak strana nesúhlasí s ustanovením komisie výkonným riaditeľom alebo ak konzultácie nevedú k riešeniu, záležitosť môže byť postúpená rade v súlade s ustanoveniami článku 39. Ak konzultácie vyústia do riešenia, podá sa o tom správa výkonnému riaditeľovi, ktorý rozošle správu všetkým členom.
   Článok 39
   Spory a sťažnosti
   1.   Každý spor týkajúci sa výkladu alebo uplatňovania tejto dohody, ktorý sa nevyrieši rokovaním, bude na žiadosť ktorejkoľvek strany sporu postúpený rade na rozhodnutie.
   2.   Rada ustanoví postup riešenia sporov a sťažností.
   KAPITOLA XV
   ZÁVEREČNÉ USTANOVENIA
   Článok 40
   Podpis a ratifikácia, prijatie alebo schválenie
   1.   Pokiaľ nie je ustanovené inak, táto dohoda je otvorená na podpis v sídle depozitára od 1. februára 2008 do 31. augusta 2008 vrátane pre zmluvné strany Medzinárodnej dohody o káve z roku 2001 a pre vlády pozvané na zasadnutie rady, na ktorom bola táto dohoda prijatá.
   2.   Táto dohoda podlieha ratifikácii, prijatiu alebo schváleniu signatárskymi vládami v súlade s ich príslušnými právnymi postupmi.
   3.   S výnimkou prípadov uvedených v článku 42 sa listiny o ratifikácii, prijatí alebo schválení uložia u depozitára najneskôr do 30. septembra 2008. Rada však môže rozhodnúť, že umožní predĺženie lehoty pre signatárske vlády, ktoré nie sú schopné uložiť svoje listiny k uvedenému dátumu. Takéto rozhodnutia musí rada oznámiť depozitárovi.
   4.   Pri podpísaní a ratifikácii, prijatí alebo schválení, alebo oznámení o predbežnom vykonávaní Európske spoločenstvo uloží u depozitára vyhlásenie potvrdzujúce jeho výlučnú právomoc vo veciach, ktoré upravuje táto dohoda. Členské štáty Európskeho spoločenstva nie sú oprávnené stať sa zmluvnými stranami tejto dohody.
   Článok 41
   Predbežné vykonávanie
   Signatárska vláda, ktorá má v úmysle ratifikovať, prijať alebo schváliť túto dohodu, môže kedykoľvek oznámiť depozitárovi, že bude túto dohodu predbežne vykonávať v súlade so svojimi právnymi postupmi.
   Článok 42
   Nadobudnutie platnosti
   1.   Táto dohoda nadobudne konečnú platnosť, keď signatárske vlády, ktoré majú najmenej dve tretiny hlasov vyvážajúcich členov, a signatárske vlády, ktoré majú najmenej dve tretiny hlasov dovážajúcich členov, vypočítané k 28. septembru 2007, bez ohľadu na prípadné pozastavenie podľa podmienok článku 21, uložia listiny o ratifikácii, prijatí alebo schválení. Alternatívne, dohoda nadobudne konečnú platnosť kedykoľvek, ak je predbežne platná v súlade s ustanoveniami odseku 2 tohto článku a ak sú uvedené percentuálne požiadavky splnené uložením listín o ratifikácii, prijatí alebo schválení.
   2.   Ak táto dohoda nenadobudla konečnú platnosť do 25. septembra 2008, nadobudne predbežnú platnosť k tomuto dňu alebo k ľubovoľnému ďalšiemu dňu v rámci nasledujúcich dvanástich mesiacov, ak signatárske vlády, ktoré majú hlasy uvedené v odseku 1 tohto článku, uložili listiny o ratifikácii, prijatí alebo schválení, alebo vykonali oznámenie depozitárovi v súlade s ustanoveniami článku 41.
   3.   Ak táto dohoda nadobudla predbežnú platnosť, ale k 25. septembru 2009 nenadobudla konečnú platnosť, prestane byť predbežne platná, pokiaľ sa signatárske vlády, ktoré uložili listiny o ratifikácii, prijatí alebo schválení, alebo vykonali oznámenie depozitárovi v súlade s ustanoveniami článku 41, nerozhodnú po vzájomnom súhlase, že dohoda zostane na určitú dobu naďalej predbežne platná. Tieto signatárske vlády tiež môžu po vzájomnom súhlase rozhodnúť, že táto dohoda nadobudne konečnú platnosť medzi nimi samými.
   4.   Ak táto dohoda nenadobudla k 25. septembru 2009 konečnú alebo predbežnú platnosť podľa ustanovení odseku 1 alebo 2 tohto článku, signatárske vlády, ktoré uložili listiny o ratifikácii, prijatí alebo schválení v súlade so svojimi právnymi predpismi, môžu po vzájomnom súhlase rozhodnúť, že táto dohoda nadobudne konečnú platnosť medzi nimi samými.
   Článok 43
   Pristúpenie
   1.   Pokiaľ táto dohoda nestanovuje inak, vláda ktoréhokoľvek členského štátu OSN alebo ktorákoľvek z jej špecializovaných agentúr alebo ktorákoľvek medzivládna organizácia opísaná v článku 4 ods. 3 môže pristúpiť k tejto dohode v súlade s postupmi, ktoré stanoví rada.
   2.   Listiny o pristúpení sa ukladajú u depozitára. Pristúpenie nadobúda účinnosť uložením listiny.
   3.   Pri ukladaní listiny o pristúpení akákoľvek medzivládna organizácia uvedená v článku 4 ods. 3 uloží vyhlásenie potvrdzujúce jej výlučné právomoci vo veciach, ktoré upravuje táto dohoda. Členské štáty takejto organizácie nie sú oprávnené stať sa zmluvnými stranami tejto dohody.
   Článok 44
   Výhrady
   K ustanoveniam tejto dohody nie je možné vzniesť výhrady.
   Článok 45
   Dobrovoľné odstúpenie
   Každá zmluvná strana môže kedykoľvek odstúpiť od tejto dohody na základe písomného oznámenia o odstúpení, ktoré doručí depozitárovi. Odstúpenie nadobúda účinnosť 90 dní po doručení oznámenia.
   Článok 46
   Vylúčenie
   Ak rada rozhodne, že niektorý člen porušuje svoje záväzky vyplývajúce z tejto dohody, a ďalej rozhodne, že toto porušenie výrazne narušuje vykonávanie tejto dohody, môže takého člena z organizácie vylúčiť. Rada bezodkladne informuje depozitára o každom takomto rozhodnutí. Po uplynutí deväťdesiatich dní od dátumu rozhodnutia rady takýto člen prestáva byť členom organizácie a stranou tejto dohody.
   Článok 47
   Vyrovnanie účtov s odstupujúcimi alebo vylúčenými členmi
   1.   Rada rozhodne o vyrovnaní účtov s odstupujúcimi alebo vylúčenými členmi. Organizácia si ponechá všetky sumy, ktoré už zaplatil odstupujúci alebo vylúčený člen, a takýto člen je naďalej povinný uhradiť všetky sumy splatné organizácii v čase, keď odstúpenie alebo vylúčenie nadobudne účinnosť; avšak v prípade zmluvnej strany, ktorá nie je schopná prijať zmenu alebo doplnenie dohody, a preto prestane byť účastníkom tejto dohody podľa ustanovení článku 49 ods. 2, môže rada určiť iné vyrovnanie účtov, ktoré bude považovať za spravodlivé.
   2.   Člen, ktorý prestal byť účastníkom tejto dohody, nemá nárok na žiadny podiel z výnosov z likvidácie alebo iných aktív organizácie, ani nie je zodpovedný za zaplatenie akejkoľvek časti prípadného schodku organizácie po ukončení tejto dohody.
   Článok 48
   Doba platnosti dohody, jej predĺženie a ukončenie
   1.   Táto dohoda zostáva v platnosti desať rokov po tom, čo nadobudne predbežnú alebo konečnú platnosť, ak nebude predĺžená podľa ustanovení odseku 3 tohto článku alebo ukončená podľa ustanovení odseku 4 tohto článku.
   2.   Rada preskúma túto dohodu päť rokov po jej nadobudnutí platnosti a prijme príslušné rozhodnutia.
   3.   Rada môže rozhodnúť o predĺžení tejto dohody po dátume uplynutia jej platnosti o jedno alebo viac po sebe idúcich období, ktoré však nesmú v úhrne prekročiť osem rokov. Každý člen, ktorý neprijme takéto predĺženie, o tom písomne informuje radu a depozitára pred začatím obdobia predĺženia a prestane byť stranou tejto dohody od začiatku obdobia predĺženia.
   4.   Rada môže kedykoľvek rozhodnúť o ukončení tejto dohody. Ukončenie nadobudne účinnosť k dátumu, o ktorom rozhodne rada.
   5.   Bez ohľadu na ukončenie tejto dohody rada bude i naďalej, pokiaľ to bude potrebné, prijímať rozhodnutia, ktoré sú potrebné počas obdobia nevyhnutného na likvidáciu organizácie, vyrovnanie jej účtov a likvidáciu jej aktív.
   6.   Každé rozhodnutie prijaté v súvislosti s dobou platnosti a/alebo ukončením tejto dohody a každé oznámenie, ktoré rada dostane podľa tohto článku, rada riadne zašle depozitárovi.
   Článok 49
   Zmena a doplnenie
   1.   Rada môže navrhnúť zmenu a doplnenie dohody a takýto návrh oznámi všetkým zmluvným stranám. Zmena a doplnenie dohody nadobudne platnosť pre všetkých členov organizácie 100 dní po tom, čo depozitár dostal oznámenia o prijatí od zmluvných strán, ktoré majú najmenej dve tretiny hlasov vyvážajúcich členov, a od zmluvných strán, ktoré majú najmenej dve tretiny hlasov dovážajúcich členov. Uvedený dvojtretinový percentuálny podiel sa vypočíta na základe počtu zmluvných strán dohody v čase, keď bol návrh na zmenu a doplnenie dohody rozoslaný príslušným zmluvným stranám na prijatie. Rada stanoví lehotu, v rámci ktorej zmluvné strany oznámia depozitárovi svoje prijatie zmeny a doplnenia, a túto lehotu oznámi všetkým zmluvným stranám a depozitárovi. Ak po uplynutí uvedenej lehoty nebudú splnené percentuálne požiadavky pre nadobudnutie platnosti zmeny a doplnenia, návrh na zmenu a doplnenie sa považuje za stiahnutý.
   2.   Pokiaľ rada nerozhodne inak, každá zmluvná strana, ktorá neoznámila prijatie zmeny a doplnenia v rámci lehoty stanovenej radou, prestáva byť zmluvnou stranou tejto dohody od dátumu, ku ktorému takáto zmena a doplnenie nadobúda platnosť.
   3.   Rada oznámi depozitárovi všetky zmeny a doplnenia rozoslané zmluvným stranám podľa tohto článku.
   Článok 50
   Doplňujúce a prechodné ustanovenie
   Všetky akty prijaté na základe Medzinárodnej dohody o káve z roku 2001 organizáciou alebo ktorýmkoľvek jej orgánom, alebo v ich mene zostávajú platné až do nadobudnutia platnosti tejto dohody.
   Článok 51
   Autentické znenia dohody
   Znenia tejto dohody v anglickom, francúzskom, portugalskom a španielskom jazyku sú všetky rovnako autentické. Originály sú uložené u depozitára.

      NA DÔKAZ TOHO podpísaní zástupcovia, riadne splnomocnení na tento účel svojimi príslušnými vládami, podpísali túto dohodu v dňoch uvedených pri ich podpisoch.

   PRÍLOHA
   PREPOČÍTAVACIE KOEFICIENTY PRE PRAŽENÚ, BEZKOFEÍNOVÚ, TEKUTÚ A ROZPUSTNÚ KÁVU PODĽA MEDZINÁRODNEJ DOHODY O KÁVE Z ROKU 2001
   Pražená káva
   Na určenie ekvivalentu praženej kávy k zelenej káve vynásobte čistú hmotnosť praženej kávy koeficientom 1,19.
   Bezkofeínová káva
   Na určenie ekvivalentu bezkofeínovej kávy k zelenej káve vynásobte čistú hmotnosť bezkofeínovej kávy v zelenej, praženej alebo rozpustnej forme koeficientmi 1,00, 1,19 alebo 2,6 v uvedenom poradí.
   Tekutá káva
   Na určenie ekvivalentu tekutej kávy k zelenej káve vynásobte čistú hmotnosť sušených pevných kávových granúl obsiahnutých v tekutej káve koeficientom 2,6.
   Rozpustná káva
   Na určenie ekvivalentu rozpustnej kávy k zelenej káve vynásobte čistú hmotnosť rozpustnej kávy koeficientom 2,6.
   Vyhlásenie Európskeho spoločenstva v súlade s článkom 40 ods. 4 Medzinárodnej dohody o káve z roku 2007
   V súlade s článkom 40 ods. 4 Medzinárodnej dohody o káve z roku 2007 Európske spoločenstvo vyhlasuje, že v súlade so Zmluvou o založení Európskeho spoločenstva patria veci, ktoré upravuje dohoda, do výlučnej právomoci Európskeho spoločenstva v rámci spoločnej obchodnej politiky.


title: 2005/928/ES: Rozhodnutie Komisie z  20. decembra 2005  o harmonizácii frekvenčného pásma 169,4-169,8125 MHz v Spoločenstve  [oznámené pod číslom K(2005) 5503]   (Text s významom pre EHP)

text:
               27.12.2005

               SK

               Úradný vestník Európskej únie

               L 344/47

      ROZHODNUTIE KOMISIE

   z 20. decembra 2005
   o harmonizácii frekvenčného pásma 169,4-169,8125 MHz v Spoločenstve
   [oznámené pod číslom K(2005) 5503]
   (Text s významom pre EHP)
   (2005/928/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
   keďže:

               (1)

               Smernica Rady 90/544/EHS z 9. októbra 1990 o frekvenčných pásmach určených pre koordinované zavedenie paneurópskeho pozemného verejného rádiového selektívneho vyhľadávania v Spoločenstve (smernica ERMES) (2) sa zrušuje smernicou Európskeho parlamentu a Rady 2005/82/ES z 27. decembra 2005 (3). V tejto smernici sa od členských štátov žiadalo, aby určili 4 kanály v pásme rádiového spektra od 169,4 do 169,8 MHz pre paneurópsky pozemný verejný rádiový systém selektívneho vyhľadávania (ďalej len „ERMES“) a zabezpečili, aby systém ERMES čo najskôr pokrýval celé pásmo rádiového spektra od 169,4 do 169,8 MHz podľa obchodného dopytu.

               (2)

               Využívanie pásma rádiového spektra od 169,4 do 169,8 MHz pre ERMES sa v Spoločenstve výrazne znížilo alebo dokonca prestalo, výsledkom je, že ERMES nevyužíva toto pásmo rádiového spektra efektívne, a preto by ho bolo možné využiť na iné potreby Spoločenstva.

               (3)

               Na základe článku 4 ods. 2 rozhodnutia o rádiovom frekvenčnom spektre Komisia vydala 7. júla 2003 mandát Európskej konferencii poštových a telekomunikačných administratív (ďalej len „CEPT“) na zhromažďovanie informácií o súčasných a budúcich možných aplikáciách pásma od 169,4 do 169,8 MHz s cieľom určiť alternatívne možnosti využitia tohto pásma rádiového spektra, najmä také, ktoré nesúvisia s tradičnými elektronickými komunikáciami. CEPT bola požiadaná, aby pre každú aplikáciu zhodnotila koexistenciu rôznych aplikácií a možnosť využitia alternatívnych pásiem rádiového spektra v súlade so zásadami rámcovej smernice. Pásmo rádiového spektra, ktoré už bolo čiastočne harmonizované, je vhodné pre určité aplikácie, ktoré sa viažu na vytvorenie a fungovanie vnútorného trhu v mnohých politických oblastiach Spoločenstva, pričom niektoré z nich prinesú úžitok osobám so zdravotným postihnutím alebo podporia spoluprácu v oblasti spravodlivosti a vnútorných vecí v Európskej únii.

               (4)

               Článok 8 ods. 4 smernice Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (4) žiada, aby členské štáty podporili záujmy obyvateľov Európskej únie okrem iného riešením potrieb sociálnych skupín, najmä sluchovo postihnutých osôb a osôb, ktoré si vyžadujú okamžitú pomoc.

               (5)

               Na základe technického prešetrenia a na základe zhromaždených informácií CEPT potvrdila, že napriek prijatiu smernice 90/544/EHS bolo využívanie tohto pásma rádiového spektra pre ERMES veľmi obmedzené a potreba systémov rádiových správ alebo pagingových systémov sa v Európe zmenila, keďže ich funkcie boli nahradené inými technológiami, ako napr. systémom krátkych správ (SMS) prostredníctvom GSM.

               (6)

               Určenie častí pásma rádiového spektra od 169,4 do 169,8 MHz pre ERMES by sa v Spoločenstve malo zmeniť, aby sa zabezpečilo efektívnejšie využívanie tohto pásma rádiového spektra a zároveň sa zachoval jeho harmonizovaný charakter.

               (7)

               CEPT vytvorila na základe mandátu nový frekvenčný plán a kanálový raster umožňujúci šesť typov preferovaných aplikácií, ktoré sa môžu deliť o pásmo rádiového spektra od 169,4 do 169,8125 MHz, aby sa splnili niektoré potreby politiky Spoločenstva. Medzi tieto potreby patrí pomoc vo forme využívania načúvacích prístrojov pre sluchovo postihnuté osoby, pre ktoré by harmonizované pásmo rádiového spektra v Spoločenstve zlepšilo podmienky cestovania medzi členskými štátmi a vďaka hospodárnosti znížilo ceny zariadenia, rozvoj vnútorného trhu v oblasti sociálnych alarmov, ktoré starším osobám alebo osobám so zdravotným postihnutím umožnia posielať núdzové volanie o pomoc, sledovacie alebo monitorovacie zariadenia, ktoré by pomohli pri sledovaní a opätovnom nájdení ukradnutého tovaru v Spoločenstve, odčítavacie systémy používané spoločnosťami na odpočet vody a elektrickej energie a existujúce pagingové systémy ako ERMES, ako aj neverejné mobilné rádiové systémy (PMR, private mobile radio systems), pokiaľ sa dočasne využívajú na pokrytie špecifických dočasných podujatí od niekoľko dní po niekoľko mesiacov.

               (8)

               Výsledky mandátu CEPT, ktoré Komisia považuje za uspokojivé, by sa mali uplatňovať v Spoločenstve a implementovať členskými štátmi. Toto by nemalo mať dosah na platné povolenia ERMES a/alebo povolenia PMR, ktoré nie sú v súlade s novým frekvenčným plánom a kanálovým rastrom, až do skončenia ich platnosti a/alebo kým sa aplikácie ERMES alebo PMR nepresunú do iných vhodných pásiem rádiového spektra bez nadmerného finančného zaťaženia.

               (9)

               Pri umožňovaní prístupu do rádiového spektra by sa mal použiť najmenej zaťažujúci povoľujúci systém v súlade so smernicou Európskeho parlamentu a Rady 2002/20/ES zo 7. marca 2002 o povolení na elektronické komunikačné sieťové systémy a služby (smernica o povolení) (5), vrátane vyňatia z individuálneho povoľovania.

               (10)

               Odhliadnuc od skutočnosti, že požiadavky konkrétnych politík si môžu vyžiadať exkluzívne určenie frekvencií, je vo všeobecnosti vhodné navrhnúť štandardné pridelenia, pokiaľ je to v pásmach rádiového spektra možné, s cieľom regulovať ich využívanie konkrétnymi obmedzeniami, ako je pracovný cyklus alebo úrovne výkonu, a prostredníctvom harmonizovaných noriem podľa smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (6) zabezpečiť, aby sa pri prevádzkovaní zariadení v pridelenom rádiovom spektre zabránilo škodlivej interferencii.

               (11)

               Medzinárodná koordinácia kanálov v časti pásma od 169,4 do 169,8125 MHz, určeného pre aplikácie s vysokým výkonom, sa zabezpečí prostredníctvom bilaterálnych a multilaterálnych dohôd.

               (12)

               Aby sa zabezpečilo dlhodobé efektívne využívanie pásma od 169,4 do 169,8125 MHz, správy by mali pokračovať v štúdiách, ktoré môžu zvýšiť efektívnosť najmä využívania určeného ochranného pásma.

               (13)

               Opatrenia stanovené v tomto rozhodnutí sú v súlade so stanoviskom Výboru pre rádiové spektrum,

         PRIJALA TOTO ROZHODNUTIE:
   Článok 1
   Predmet úpravy
   Predmetom tohto rozhodnutia je harmonizácia podmienok dostupnosti a efektívneho využívania pásma rádiového spektra od 169,4 do 169,8125 MHz v Spoločenstve.
   Článok 2
   Vymedzenie pojmov
   Na účely tohto rozhodnutia:

               a)

               „načúvací prístroj“ znamená rádiokomunikačný systém, ktorý zvyčajne obsahuje jeden alebo viaceré rádiové vysielače a jeden alebo viaceré rádiové prijímače, ktoré zvyšujú schopnosť počutia sluchovo postihnutých osôb;

               b)

               „sociálny alarm“ znamená spoľahlivý rádiokomunikačný systém a sieť, ktorá obsahuje prenosné zariadenie umožňujúce osobám v tiesni v obmedzenej oblasti privolať jednoduchou manipuláciou pomoc;

               c)

               „čítač meracích prístrojov“ znamená systém, ktorý na diaľku umožňuje monitorovať, merať stav a vysielať príkazy na služby použitím rádiokomunikačných zariadení;

               d)

               „systém sledovania a monitorovania majetku“ je systém umožňujúci sledovanie a monitorovanie majetku a následne jeho opätovné nájdenie, ktorý vo všeobecnosti pozostáva z rádiového vysielača, ktorý je umiestnený na položke, ktorá má byť chránená, a prijímača a môže obsahovať aj alarm;

               e)

               „pagingový systém“ je systém umožňujúci jednosmernú rádiovú komunikáciu medzi vysielateľom a prijímateľom, ktorý používa základňovú stanicu, pričom mobil slúži ako prijímač;

               f)

               neverejná mobilná rádiokomunikačná služba „PMR“ je pozemná pohyblivá služba, ktorá používa simplex, polovičný duplex a podľa možnosti aj duplex na úrovni terminálu, ktorý má zabezpečiť komunikáciu pre uzavretú užívateľskú skupinu.

         Článok 3
   Harmonizované aplikácie
   1.   Pásmo 169,4 – 169,8125 MHz je rozdelené na časť s nízkym a vysokým výkonom. Frekvenčný plán a kanálový raster pre toto pásmo je uvedený v prílohe k tomuto rozhodnutiu.
   2.   Časť pásma rádiového spektra 169,4 – 169,8125 MHz s nízkym výkonom sa prideľuje týmto preferovaným aplikáciám:

               a)

               exkluzívne pre načúvacie prístroje pre sluchovo postihnuté osoby;

               b)

               exkluzívne pre sociálne alarmy;

               c)

               na báze zdieľania pre čítače meracích prístrojov;

               d)

               na báze zdieľania pre vysielače s nízkym výkonom pri sledovacích a monitorovacích systémoch.

         3.   Časť pásma 169,4 – 169,8125 MHz s vysokým výkonom sa prideľuje týmto preferovaným aplikáciám:

               a)

               vysokovýkonným vysielačom pri sledovacích a monitorovacích systémoch;

               b)

               existujúcim pagingovým systémom alebo pagingovým systémom, ktoré sú prevedené z iných kanálov v rámci pásma rádiového spektra.

         4.   V pásme rádiového spektra 169,4 – 169,8125 MHz možno zavádzať aj iné aplikácie, pokiaľ neohrozia harmonizované zavádzanie preferovaných aplikácií. Alternatívne aplikácie sú:

               a)

               načúvacie prístroje v zdieľanej časti pásma rádiového spektra s nízkym výkonom;

               b)

               sledovanie, paging, dočasné využívanie alebo neverejné mobilné rádiové systémy na národnej úrovni v časti pásma s vysokým výkonom.

         5.   Maximálny vyžiarený výkon v časti pásma rádiového spektra 169,4 – 169,8125 MHz s nízkym výkonom je obmedzený na 0,5 wattu efektívneho vyžiareného výkonu (e.r.p.). Maximálny pracovný cyklus pre čítače meracích prístrojov a systém sledovania a monitorovania majetku v časti pásma 169,4 – 169,8125 MHz s nízkym výkonom je < 10 % a < 1 % v tomto poradí.
   6.   Využívanie pásma rádiového spektra 169,4 – 169,8125 MHz pagingovými systémami a neverejnými mobilnými rádiovými systémami, ktoré je povolené dňom oznámenia tohto rozhodnutia a ktoré nie je v súlade s článkom 3 ods. 1 až 5, môže pokračovať, pokiaľ ku dňu oznámenia rozhodnutia existujú platné oprávnenia pre uvedené služby.
   Článok 4
   Uplatňovanie článku 3
   Článok 3 sa uplatňuje od 27. decembra 2005.
   Článok 5
   Preskúmanie
   Členské štáty naďalej skúmajú využitie pásma rádiového spektra 169,4 – 169,8125 MHz s cieľom zabezpečiť jeho efektívne využívanie a výsledky oznámia Komisii.
   Článok 6
   Adresáti
   Toto rozhodnutie je určené členským štátom.

      V Bruseli 20. decembra 2005

            Za Komisiu

         Viviane REDING

            členka Komisie

      (1)  Ú. v. ES L 108, 24.4.2002, s. 1.

      (2)  Ú. v. ES L 310, 9.11.1990, s. 28.

      (3)  Ú. v. EÚ L 344, 27.12.2005, s. 38.

      (4)  Ú. v. ES L 108, 24.4.2002, s. 33.

      (5)  Ú. v. ES L 108, 24.4.2002, s. 21.

      (6)  Ú. v. ES L 91, 7.4.1999, s. 10. Smernica zmenená a doplnená nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).

      PRÍLOHA
      Plán využívania pásma rádiového spektra 169,4 – 169,8125 MHz

                  Aplikácie s nízkym výkonom

                  „Ochranné pásmo“

                  Aplikácie s vysokým výkonom

                  Špecifické aplikácie s nízkym výkonom

                  Sociálne alarmy

                  Načúvacie prístroje pre sluchovo postihnuté osoby

                  Sociálne alarmy

                  Sledovací a monitorovacísystém

                  Paging

                  Paging

                  Paging

                  Sledovací a monitorovací systém

                  Paging

                  Pagingový systém

                  Sledovací a monitorovací systém

                  Načúvacie prístroje pre sluchovo postihnuté osoby

                  Exkluzívne využitie

                  Tieto kanály sa môžu využívať na národnej úrovni pre aplikácie s vysokým výkonom, ako sú paging, sledovanie, dočasné využívanie alebo PMR.

                  12,5

                  12,5

                  50

                  12,5

                  12,5 (1)

                  1a

                  1b

                  2a

                  2b

                  3a

                  3b

                  4a

                  4b+5+6a

                  6b+7+8a

                  8b

                  9a

                  9b

                  10a

                  10b

                  11a

                  11b

                  12a

                  12b

                  13a

                  13b

                  14a

                  14b

                  15a

                  15b

                  16a

                  16b

                     Legenda:

                  1. riadok: kategorizácia aplikácií, t. j. aplikácie s nízkym výkonom alebo aplikácie s vysokým výkonom;
                  2. riadok: preferované aplikácie:

                              —

                              špecifické aplikácie s nízkym výkonom: pozri článok 3 ods. 2 písm. c) a d),

                              —

                              sociálne alarmy: pozri článok 3 ods. 2 písm. b),

                              —

                              načúvacie prístroje: pozri článok 3 ods. 2 písm. a),

                              —

                              sledovací a monitorovací systém (časť s vysokým výkonom): pozri článok 3 ods. 3 písm. a),

                              —

                              pagingový systém: pozri článok 3 ods. 3 písm. b);

                        3. riadok: alternatívne aplikácie: pozri článok 3 ods. 4;
                  4. a 5. riadok: kanálový raster (v kHz) a číslo kanálu.

      Usporiadanie kanálov pre pásmo 169,4 – 169,8125 MHz

                  Šírka pásma 12,5 kHz

                  Šírka pásma 25 kHz

                  Šírka pásma 50 kHz

                  Číslo kanálu

                  Stredná frekvencia

                  Číslo kanálu

                  Stredná frekvencia

                  Číslo kanálu

                  Stredná frekvencia

                  1a

                  169,406250

                  1

                  169,412500

                  1b

                  169,418750

                  „0“

                  169,437500

                  2a

                  169,431250

                  2

                  169,437500

                  2b

                  169,443750

                  3a

                  169,456250

                  3

                  169,462500

                  3b

                  169,468750

                  4a

                  169,481250

                  4

                  169,487500

                  4b

                  169,493750

                  „1“

                  169,512500

                  5a

                  169,506250

                  5

                  169,512500

                  5b

                  169,518750

                  6a

                  169,531250

                  6

                  169,537500

                  6b

                  169,543750

                  „2“

                  169,562500

                  7a

                  169,556250

                  7

                  169,562500

                  7b

                  169,568750

                  8a

                  169,581250

                  8

                  169,587500

                  8b

                  169,593750

                  12,5 kHz „ochranné pásmo“

                  9a

                  169,618750

                  9

                  169,62500

                  9b

                  169,631250

                  10a

                  169,643750

                  10

                  169,65000

                  10b

                  169,656250

                  11a

                  169,668750

                  11

                  169,67500

                  11b

                  169,681250

                  12a

                  169,693750

                  12

                  169,70000

                  12b

                  169,706250

                  13a

                  169,718750

                  13

                  169,72500

                  13b

                  169,731250

                  14a

                  169,743750

                  14

                  169,75000

                  14b

                  169,756250

                  15a

                  169,768750

                  15

                  169,77500

                  15b

                  169,781250

                  16a

                  169,793750

                  16

                  169,80000

                  16b

                  169,806250

         (1)  Vzhľadom na možnosť dočasne využívať ktorýkoľvek kanál s vysokým výkonom v záujme uľahčenia medzinárodnej koordinácie musia systémy, ktoré využívajú 25 kHz kanály, rešpektovať kanálový raster, ktorý sa začína na dolnom okraji kanálu 9.


title: 2009/484/ES: Rozhodnutie Rady zo 6. apríla 2009 o uzavretí Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Bulharskej republiky a Rumunska k Európskej únii

text:
               23.6.2009

               SK

               Úradný vestník Európskej únie

               L 160/9

      ROZHODNUTIE RADY

   zo 6. apríla 2009
   o uzavretí Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Bulharskej republiky a Rumunska k Európskej únii
   (2009/484/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310 v spojení s článkom 300 ods. 2 prvým pododsekom druhou vetou a na jej článok 300 ods. 3 druhý pododsek,
   so zreteľom na Akt o pristúpení z roku 2005, a najmä na jeho článok 6 ods. 2,
   so zreteľom na návrh Komisie,
   so zreteľom na súhlas Európskeho parlamentu (1),
   keďže:

               (1)

               Dodatkový protokol k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Bulharskej republiky a Rumunska k Európskej únii (ďalej len „dodatkový protokol“) bol podpísaný v mene Spoločenstva a členských štátov 10. októbra 2007 v súlade s rozhodnutím Rady 2008/74/ES z 9. októbra 2007 o podpísaní a predbežnom vykonávaní Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Bulharskej republiky a Rumunska k Európskej únii (2).

               (2)

               Dodatkový protokol by sa mal schváliť,

         ROZHODLA TAKTO:
   Článok 1
   Týmto sa v mene Spoločenstva a jeho členských štátov schvaľuje dodatkový protokol.
   Text dodatkového protokolu je pripojený k tomuto rozhodnutiu (3).
   Článok 2
   Týmto sa predseda Rady poveruje určiť osobu splnomocnenú uložiť v mene Európskeho spoločenstva a jeho členských štátov schvaľovaciu listinu podľa článku 6 ods. 2 dodatkového protokolu s cieľom vyjadriť súhlas Spoločenstva a jeho členských štátov s tým, že sú týmto dodatkovým protokolom viazané.

      V Luxemburgu 6. apríla 2009

            Za Radu

            predseda

         J. POSPÍŠIL

      (1)  Súhlas z 10. marca 2009 (zatiaľ neuverejnený v úradnom vestníku).

      (2)  Ú. v. EÚ L 22, 25.1.2008, s. 11.

      (3)  Ú. v. EÚ L 22, 25.1.2008, s. 13.


title: 2009/313/ES: Rozhodnutie Rady z  30. marca 2009 o obnovení Dohody o spolupráci v oblasti vedy a techniky medzi Európskym spoločenstvom a vládou Ruskej federácie

text:
               4.4.2009

               SK

               Úradný vestník Európskej únie

               L 92/3

      ROZHODNUTIE RADY

   z 30. marca 2009
   o obnovení Dohody o spolupráci v oblasti vedy a techniky medzi Európskym spoločenstvom a vládou Ruskej federácie
   (2009/313/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 170 druhý odsek v spojení s článkom 300 ods. 2 prvým pododsekom prvou vetou a na jej článok 300 ods. 3 prvý pododsek,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Rozhodnutím 2000/742/ES (2) Rada schválila uzavretie Dohody o spolupráci v oblasti vedy a techniky medzi Európskym spoločenstvom a vládou Ruskej federácie (ďalej len „dohoda“).

               (2)

               V článku 12 písm. b) dohody sa predovšetkým ustanovuje, že dohoda je obnoviteľná spoločnou dohodou strán na dodatočné obdobie piatich rokov.

               (3)

               Rozhodnutím 2003/798/ES (3) Rada schválila obnovenie tejto dohody na prvé dodatočné obdobie piatich rokov.

               (4)

               Na zasadnutí spoločného výboru Spoločenstvo – Rusko o spolupráci v oblasti vedy a techniky, ktoré sa konalo v Bruseli 28. júna 2007, obe strany dohody vyjadrili svoj súhlas s jej obnovením o ďalších päť rokov. Strany sa domnievajú, že rýchle obnovenie tejto dohody je v spoločnom záujme. Okrem toho na zasadnutí Rady pre spoluprácu Európska únia – Rusko 26. mája 2008 sa obe strany dohodli podniknúť potrebné kroky s cieľom dohodu obnoviť.

               (5)

               Obsah obnovenej dohody bude identický s obsahom dohody, ktorej platnosť končí 20. februára 2009.

               (6)

               Obnovenie dohody by sa malo schváliť v mene Spoločenstva,

         ROZHODLA TAKTO:
   Článok 1
   Týmto sa v mene Spoločenstva schvaľuje obnovenie Dohody o spolupráci v oblasti vedy a techniky medzi Európskym spoločenstvom a vládou Ruskej federácie na dodatočné obdobie piatich rokov.
   Článok 2
   Predseda Rady v mene Spoločenstva a v súlade s článkom 12 dohody oznámi vláde Ruskej federácie, že Spoločenstvo ukončilo svoje vnútorné postupy potrebné pre nadobudnutie platnosti tejto obnovenej dohody (4).
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 30. marca 2009

            Za Radu

            predseda

         P. BENDL

      (1)  Stanovisko z 3. februára 2009 (zatiaľ neuverejnené v úradnom vestníku).

      (2)  Ú. v. ES L 299, 28.11.2000, s. 14.

      (3)  Ú. v. EÚ L 299, 18.11.2003, s. 20.

      (4)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.


title: Rozhodnutie Rady z 22. júla 1997 o uzatvorení Dohody o obchode s textilnými výrobkami medzi Európskym spoločenstvom a Spojenými arabskými emirátmi

text:
Dôležité právne oznámenie

|

31999D0393

Úradný vestník L 152 , 18/06/1999 S. 0001 - 0056

		Rozhodnutie Radyz 22. júla 1997o uzatvorení Dohody o obchode s textilnými výrobkami medzi Európskym spoločenstvom a Spojenými arabskými emirátmi(1999/393/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 113 v súvislosti s prvou vetou jej článku 228 ods. 2,so zreteľom na návrh Komisie,keďže Komisia v mene Európskeho spoločenstva dojednala so Spojenými arabskými emirátmi dohodu o obchode s textilnými výrobkami;keďže podľa rozhodnutia 96/410/ES [1], táto dohoda sa dočasne uplatňuje od 1. januára 1996 až do jej formálneho uzatvorenia;keďže táto dohoda by sa mala schváliť,ROZHODLA TAKTO:Článok 1Týmto sa v mene spoločenstva schvaľuje Dohoda o obchode s textilnými výrobkami medzi Európskym hospodárskym spoločenstvom a Spojenými arabskými emirátmi.Text dohody je pripojený k tomuto rozhodnutiu.Článok 2Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.V Bruseli 22. júla 1997Za RadupredsedaJ. Poos[1] Ú. v. ES L 169, 8.7.1996, s. 39.--------------------------------------------------


title: 2011/181/EÚ: Rozhodnutie Rady a zástupcov vlád členských štátov, ktorí sa zišli na zasadnutí Rady, z  15. októbra 2010 o podpise a predbežnom vykonávaní Euro-stredomorskej dohody o leteckej doprave medzi Európskou úniou a jej členskými štátmi na jednej strane a Jordánskym hášimovským kráľovstvom na strane druhej

text:
               25.3.2011

               SK

               Úradný vestník Európskej únie

               L 79/1

         ROZHODNUTIE RADY A ZÁSTUPCOV VLÁD ČLENSKÝCH ŠTÁTOV, KTORÍ SA ZIŠLI NA ZASADNUTÍ RADY,
   z 15. októbra 2010
   o podpise a predbežnom vykonávaní Euro-stredomorskej dohody o leteckej doprave medzi Európskou úniou a jej členskými štátmi na jednej strane a Jordánskym hášimovským kráľovstvom na strane druhej
   (2011/181/EÚ)
   RADA EURÓPSKEJ ÚNIE A ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE, KTORÍ SA ZIŠLI NA ZASADNUTÍ RADY,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5 a 7 a článkom 218 ods. 8 prvým pododsekom,
   keďže:

               (1)

               Komisia v súlade s rozhodnutím Rady, ktorým sa Komisia poveruje začať rokovania, prerokovala v mene Únie a členských štátov Euro-stredomorskú dohodu o leteckej doprave s Jordánskym hášimovským kráľovstvom (ďalej len „dohoda“).

               (2)

               Dohoda bola parafovaná 17. marca 2010.

               (3)

               Dohodu by Únia a členské štáty mali podpísať a predbežne vykonávať s výhradou jej možného uzavretia k neskoršiemu dátumu.

               (4)

               Je potrebné prijať procesné ustanovenia na prípadné rozhodnutie o ukončení predbežného vykonávania tejto dohody. Je tiež potrebné prijať vhodné procesné ustanovenia o účasti Únie a členských štátov v spoločnom výbore zriadenom podľa článku 21 dohody a v postupoch riešenia sporov podľa článku 22 dohody, ako aj o vykonávaní určitých ustanovení dohody týkajúcich sa ochrany a bezpečnosti,

         PRIJALI TOTO ROZHODNUTIE:
   Článok 1
   Podpis
   1.   Týmto sa v mene Únie schvaľuje podpis Euro-stredomorskej dohody o leteckej doprave medzi Európskou úniou a jej členskými štátmi na jednej strane a Jordánskym hášimovským kráľovstvom na strane druhej (ďalej len „dohoda“) s výhradou prijatia rozhodnutia Rady o uzavretí dohody (1).
   2.   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 2
   Predbežné vykonávanie
   Pokým dohoda nenadobudne platnosť, Únia a členské štáty ju predbežne vykonávajú od prvého dňa mesiaca nasledujúceho buď: i) po dátume poslednej z nót, ktorými si strany dohody navzájom oznámili ukončenie postupov potrebných na predbežné vykonávanie tejto dohody, alebo ii) v súlade s vnútornými postupmi a/alebo vnútroštátnymi právnymi predpismi zmluvných strán po uplynutí 12 mesiacov odo dňa podpisu dohody, podľa toho, čo nastane skôr.
   Článok 3
   Spoločný výbor
   1.   Európska únia a členské štáty zastupujú v spoločnom výbore zriadenom podľa článku 21 dohody zástupcovia Komisie a členských štátov.
   2.   Stanovisko, ktoré má zaujať Európska únia a jej členské štáty v spoločnom výbore k otázkam týkajúcim sa zmien a doplnení prílohy III alebo prílohy IV k dohode v súlade s článkom 26 ods. 2 dohody a k otázkam patriacim do výlučnej právomoci EÚ, ktoré si nevyžadujú prijatie rozhodnutia s právnym účinkom, vypracuje Komisia a vopred ho oznámi Rade a členským štátom.
   3.   Pokiaľ ide o rozhodnutia spoločného výboru týkajúce sa záležitostí patriacich do právomoci EÚ, Rada prijme stanovisko, ktoré má zaujať Európska únia a jej členské štáty, kvalifikovanou väčšinou na návrh Komisie, pokiaľ sa na základe platného hlasovacieho postupu stanoveného v zmluvách EÚ neustanovuje inak.
   4.   Pokiaľ ide o rozhodnutia spoločného výboru týkajúce sa záležitostí patriacich do právomoci členských štátov, Rada prijme stanovisko, ktoré má zaujať Európska únia a jej členské štáty, jednomyseľne na návrh Komisie alebo členských štátov, pokiaľ niektorý členský štát neinformuje Generálny sekretariát Rady do jedného mesiaca od prijatia tohto stanoviska, že s rozhodnutím, ktoré má prijať spoločný výbor, môže súhlasiť len s privolením svojich legislatívnych orgánov.
   5.   Pozíciu Únie a členských štátov v rámci spoločného výboru predloží Komisia s výnimkou vecí, ktoré patria do výlučnej právomoci členských štátov, keď pozíciu predloží predsedníctvo Rady alebo ju na základe rozhodnutia Rady predloží Komisia.
   Článok 4
   Riešenie sporov
   1.   Komisia zastupuje Úniu a členské štáty v postupoch riešenia sporov podľa článku 22 dohody.
   2.   Rozhodnutie o pozastavení uplatňovania výhod podľa článku 22 ods. 7 dohody prijíma Rada na návrh Komisie. Rada rozhoduje kvalifikovanou väčšinou.
   3.   O akýchkoľvek vhodných opatreniach, ktoré sa majú prijať podľa článku 22 dohody vo veciach, ktoré spadajú do právomoci EÚ, rozhoduje Komisia s pomocou osobitného výboru zástupcov členských štátov, ktorých vymenuje Rada.
   Článok 5
   Informácie predkladané Komisii
   1.   Členské štáty bezodkladne informujú Komisiu o každom rozhodnutí o zamietnutí, zrušení, pozastavení alebo obmedzení oprávnenia leteckej spoločnosti, ktoré zamýšľajú prijať podľa článku 4 dohody.
   2.   Členské štáty bezodkladne informujú Komisiu o všetkých žiadostiach alebo oznámeniach, ktoré podali alebo prijali podľa článku 13 (Bezpečnosť letectva) dohody.
   3.   Členské štáty bezodkladne informujú Komisiu o všetkých žiadostiach alebo oznámeniach, ktoré podali alebo prijali podľa článku 14 (Bezpečnostná ochrana letectva) dohody.

      V Luxemburgu 15. októbra 2010

            Za Radu

            predseda

         E. SCHOUPPE

      (1)  Text dohody sa uverejní spolu s rozhodnutím o jej uzavretí.


title: 2009/748/ES: Rozhodnutie Rady z  9. októbra 2009 o stanovisku Spoločenstva v Rade Medzinárodnej študijnej skupiny pre jutu o predĺžení Dohody o založení súpisu podkladov Medzinárodnej skupiny pre jutu z roku 2001

text:
               13.10.2009

               SK

               Úradný vestník Európskej únie

               L 268/9

      ROZHODNUTIE RADY

   z 9. októbra 2009
   o stanovisku Spoločenstva v Rade Medzinárodnej študijnej skupiny pre jutu o predĺžení Dohody o založení súpisu podkladov Medzinárodnej skupiny pre jutu z roku 2001
   (2009/748/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 druhým pododsekom,
   so zreteľom na návrh Komisie,
   keďže:

               (1)

               Dohoda o založení súpisu podkladov Medzinárodnej skupiny pre jutu z roku 2001 bola podpísaná a uzavretá v mene Európskeho spoločenstva 15. apríla 2002 rozhodnutím Rady 2002/312/ES (1).

               (2)

               Podľa pravidla 25 písm. a) a b) sa platnosť Dohody o založení súpisu podkladov z roku 2001 skončí 26. apríla 2010, pokiaľ sa rozhodnutím rady Medzinárodnej študijnej skupiny pre jutu jej platnosť nepredĺži o jedno alebo dve obdobia, ktoré spolu nepresiahnu štyri roky.

               (3)

               Predĺženie platnosti tejto dohody je v záujme Spoločenstva.

               (4)

               Malo by sa rozhodnúť o stanovisku Spoločenstva v Rade Medzinárodnej študijnej skupiny pre jutu,

         ROZHODLA TAKTO:
   Jediný článok
   Stanovisko Európskeho spoločenstva v Rade Medzinárodnej študijnej skupiny pre jutu je hlasovať za predĺženie platnosti Dohody o založení súpisu podkladov Medzinárodnej študijnej skupiny pre jutu z roku 2001 o jedno alebo dve obdobia, ktoré spolu nepresiahnu štyri roky, a oznámiť toto predĺženie platnosti generálnemu tajomníkovi Organizácie spojených národov.

      V Luxemburgu 9. októbra 2009

            Za Radu

            predsedníčka

         Å. TORSTENSSON

      (1)  Ú. v. ES L 112, 27.4.2002, s. 34.


title: 2011/197/EÚ: Rozhodnutie Komisie z  29. marca 2011 podľa nariadenia Európskeho parlamentu a Rady (ES) č. 45/2001 týkajúce sa primeranej úrovne ochrany, ktorú Japonsko zabezpečuje vzhľadom na osobné údaje poskytované z Európskej únie v špecifických prípadoch, keď Európska komisia postupuje údaje japonským colným orgánom podľa rozhodnutia č. 1/2010 Spoločného výboru pre colnú spoluprácu v súlade s článkom 21 Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach týkajúcej sa vzájomného uznávania programov schválených hospodárskych subjektov v Európskej únii a Japonsku a na výlučné a špecifické účely rozhodnutia č. 1/2010 Spoločného výboru pre colnú spoluprácu

text:
               31.3.2011

               SK

               Úradný vestník Európskej únie

               L 85/8

         ROZHODNUTIE KOMISIE
   z 29. marca 2011
   podľa nariadenia Európskeho parlamentu a Rady (ES) č. 45/2001 týkajúce sa primeranej úrovne ochrany, ktorú Japonsko zabezpečuje vzhľadom na osobné údaje poskytované z Európskej únie v špecifických prípadoch, keď Európska komisia postupuje údaje japonským colným orgánom podľa rozhodnutia č. 1/2010 Spoločného výboru pre colnú spoluprácu v súlade s článkom 21 Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach týkajúcej sa vzájomného uznávania programov schválených hospodárskych subjektov v Európskej únii a Japonsku a na výlučné a špecifické účely rozhodnutia č. 1/2010 Spoločného výboru pre colnú spoluprácu
   (2011/197/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (1), a najmä na jeho článok 9 ods. 1 a 2,
   po konzultácii s európskym dozorným úradníkom pre ochranu údajov,
   keďže:

               (1)

               Spoločný výbor pre colnú spoluprácu zriadený podľa článku 21 Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach (2) prijal 24. júna 2010 rozhodnutie č. 1/2010 o vzájomnom uznávaní programov schválených hospodárskych subjektov v Európskej únii a v Japonsku (3) (ďalej len „rozhodnutie SVCS č. 1/2010“).

               (2)

               V rozhodnutí SVCS č. 1/2010 sa v oddiele IV ustanovuje výmena informácií medzi colnými orgánmi, ako sa vymedzuje v článku 1 písm. c) Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach. Podľa uvedeného vymedzenia sa japonské ministerstvo financií a príslušné útvary Komisie považujú za colný orgán.

               (3)

               Informácie, ktoré si má vymieňať japonské ministerstvo financií a príslušné útvary Komisie, tvoria podrobné údaje o hospodárskych subjektoch, ktoré môžu obsahovať aj osobné údaje. Postupovanie údajov o hospodárskych subjektoch patrí k úlohám Komisie, ktoré má vykonávať podľa rozhodnutia SVCS č. 1/2010.

               (4)

               Zoznam osobných údajov, ktoré sa majú vymieňať, sa nachádza v oddiele IV ods. 4 písm. a) až f) rozhodnutia SVCS č. 1/2010. Údaje sa vymieňajú počas celého obdobia, počas ktorého japonské ministerstvo financií tieto informácie používa na poskytovanie európskym hospodárskym subjektom výhod, ktoré vyplývajú z rozhodnutia SVCS č. 1/2010. Komisia bude pravidelne postupovať aktualizované a pozmenené údaje európskych hospodárskych subjektov japonskému ministerstvu financií. Vzhľadom na výmenu informácií sa v oddiele IV ods. 6 rozhodnutia SVCS č. 1/2010 obmedzuje používanie týchto údajov na účely vykonávania vzájomného uznávania programov schválených hospodárskych subjektov (SHS) medzi Európskou úniou a Japonskom, ako sa ustanovilo v uvedenom rozhodnutí. Dohodou medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach sa takisto zaručuje, že všetky takéto informácie vrátane osobných údajov sa na japonskom ministerstve financií využívajú výlučne na účely uznania schválených hospodárskych subjektov v Japonsku. Údaje o SHS nemôže orgán, ktorý ich prijal, postúpiť žiadnym iným orgánom alebo útvarom v Japonsku ani v inej krajine, pretože to by znamenalo zmenu účelu týchto informácií, ktorá už nie je upravená rozhodnutím SVCS č. 1/2010.

               (5)

               Spracovanie osobných údajov japonskými verejnými orgánmi, napríklad japonským ministerstvom financií, je upravené japonským zákonom o ochrane osobných informácii, ktoré sú k dispozícii správnym orgánom.

               (6)

               Právo na prístup k „administratívnym dokumentom“ a postupy ich nahliadnutia sú ustanovené v japonskom zákone o ochrane osobných informácii, ktoré sú k dispozícii správnym orgánom. Ustanovenia o dôvernosti údajov, ktoré spracúvajú japonské verejné orgány a postupovanie informácií medzi ministerstvom financií a zahraničnými colnými orgánmi sú zahrnuté v zákone o národnej verejnej službe a v colnom zákone. V japonských právnych predpisoch o ochrane údajov sa vyžaduje, aby japonské verejné orgány, medzi nimi aj japonské ministerstvo financií, poskytovali dotknutým osobám primeraný prístup k príslušným informáciám. Dotknuté osoby majú právo na prístup k informáciám, ktoré sa ho týkajú, právo iniciovať ich opravu a vymazanie.

               (7)

               V japonských právnych predpisoch sa zaručuje, že japonské ministerstvo financií vykonáva organizačné bezpečnostné opatrenia zodpovedajúce riziku, ktoré predstavuje spracovanie údajov.

               (8)

               V japonských právnych predpisoch sa ustanovuje mechanizmus vyšetrovania v podobe vyšetrovacej rady, ktorá podáva administratívne odvolania a vedie vyšetrovania. Tieto opatrenia sa môžu považovať za dostatočné v prípade špecifického postupovania údajov podľa rozhodnutia SVCS č. 1/2010 vzhľadom na obmedzenú a nie citlivú povahu údajov a na účely spracovávania týchto údajov.

               (9)

               Uvedenými ustanoveniami sa zabezpečuje existencia primeraných mechanizmov presadzovania právnych predpisov v Japonsku s cieľom zaručiť ochranu osobných údajov, ktoré Komisia môže postúpiť na účely identifikácie európskych hospodárskych subjektov vzhľadom na ich uznanie ako schválených hospodárskych subjektov v Japonsku.

               (10)

               Vzhľadom na všetky okolnosti súboru operácií špecifického postupovania údajov, ktoré Komisia vykonáva s cieľom implementovať rozhodnutie SVCS č. 1/2010, na povahu dotknutých údajov, na účel a trvanie navrhovaného spracúvania alebo operácií, na právne predpisy platné v Japonsku, ako všeobecné, tak aj sektorové, ako aj na profesijné predpisy a bezpečnostné opatrenia, ktoré sa v Japonsku dodržiavajú, úroveň ochrany zabezpečená v Japonsku v prípade osobných údajov, ktoré príslušné útvary Komisie postupujú japonskému ministerstvu financií pri vykonávaní rozhodnutia SVCS č. 1/2010, sa považuje za primeranú.

               (11)

               Toto rozhodnutie by malo byť obmedzené na konkrétnu situáciu uvedenú v rozhodnutí SVCS č. 1/2010, pretože v posúdení japonského právneho rámca na ochranu údajov sa vychádzalo z obmedzeného množstva kategórií postupovaných údajov, obmedzeného počtu účelov spracúvania údajov a obmedzeného trvania používania takýchto údajov. Z tohto dôvodu je toto rozhodnutie obmedzené na ochranu zabezpečenú pri postupovaní osobných údajov Japonsku z EÚ, ktoré Európska komisia vykonáva podľa uvedeného rozhodnutia SVCS vzhľadom na konkrétne účely a okolnosti ich spracúvania v Japonsku.

               (12)

               Týmto rozhodnutím nie sú dotknuté zistenia Komisie z uplatňovania článku 25 ods. 4 a 6 smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (4),

         PRIJALA TOTO ROZHODNUTIE:
   Článok 1
   V Japonsku je zabezpečená primeraná úroveň ochrany osobných údajov, ktoré z Európskej únie postupuje Japonsku Európska komisia na účel vzájomného uznávania programov schválených hospodárskych subjektov podľa rozhodnutia SVCS č. 1/2010 na účely vykonávania rozhodnutia SVCS č. 1/2010 v súlade s článkom 9 ods. 1 a 2 nariadenia (ES) č. 45/2001.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 29. marca 2011

            Za Komisiu

            predseda

         José Manuel BARROSO

      (1)  Ú. v. ES L 8, 12.1.2001, s. 1.

      (2)  Ú. v. EÚ L 62, 6.3.2008, s. 24.

      (3)  Ú. v. EÚ L 279, 23.10.2010, s. 71.

      (4)  Ú. v. ES L 281, 23.11.1995, s. 31.